Ehdotus neuvoston asetukseksi (EY) kaksikäyttötuotteiden ja -teknologian vientiä koskevan yhteisön valvontajärjestelmän käyttöönottamisesta /* KOM/98/0257 lopull. - ACC 98/0162 */



Virallinen lehti nro C 399 , 21/12/1998 s. 0001



Ehdotus neuvoston asetukseksi (EY) kaksikäyttötuotteiden ja -teknologian vientiä koskevan yhteisön valvontajärjestelmän käyttöönottamisesta (98/C 399/01) (ETA:n kannalta merkityksellinen teksti) KOM(1998) 257 lopull. - 98/0162 (ACC) (Komission esittämä 18 päivänä toukokuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 113 artiklan, ottaa huomioon komission ehdotuksen, sekä katsoo, että 1. kaksikäyttötuotteita ja teknologiaa (kaksikäyttötuotteita) olisi valvottava tehokkaasti vietäessä niitä yhteisöstä, 2. tarvitaan tehokas yhteinen kaksikäyttötuotteiden vientivalvontajärjestelmä sen varmistamiseksi, että jäsenvaltioiden ja Euroopan unionin kansainvälisiä, erityisesti aseiden leviämisen estämistä koskevia sitoumuksia noudatetaan, 3. yhteinen valvontajärjestelmä on edellytyksenä kaksikäyttötuotteiden vapaan liikkuvuuden toteuttamiselle yhteisön sisällä, 4. neuvoston asetuksella (EY) N:o 3381/94 (1), sellaisena kuin se on muutettuna asetuksella (EY) N:o 837/95 (2), ja neuvoston päätöksellä 94/942/YUTP (3), sellaisena kuin se on viimeksi muutettuna päätöksellä 98/232/YUTP (4), käyttöön otettua nykyistä kaksikäyttötuotteiden vientivalvontajärjestelmää on edelleen yhdenmukaistettava kyseisen valvonnan tehokkaan soveltamisen varmistamiseksi, 5. yhteiset kaksikäyttötuotteiden, määräpaikkojen ja suuntaviivojen luettelot ovat tehokkaan vientivalvontajärjestelmän olennaisia tekijöitä; tällaiset luettelot on otettu käyttöön päätöksellä 94/942/YUTP, ja ne olisi otettava osaksi tätä asetusta, 6. kansalliset viranomaiset vastaavat pääasiassa vientilupien myöntämisestä; kaksikäyttötuotteiden vientiin liittyvät kansalliset säännökset on annettava ja päätökset tehtävä yhteisen kauppapolitiikan puitteissa, 7. jäsenvaltioiden asiantuntemus on korvaamatonta sen varmistamiseksi, että valvonnanalaisten tuotteiden luettelo ajantasaistetaan säännöllisesti; tämän vuoksi luettelon ajantasaistaminen olisi annettava jäsenvaltioiden asiantuntijoista ja komission edustajasta muodostetun luettelotyöryhmän tehtäväksi, 8. tällaiset ajantasaistetut luettelot olisi välittömästi otettava osaksi tätä asetusta komission asetuksella, 9. olisi myös valvottava teknologian vientiä sähköisillä viestimillä, telekopioitse ja puhelimitse, 10. jäsenvaltioiden ulkoasiainministerit antoivat 20 päivänä marraskuuta 1984 yhteistä politiikkaa koskevan julistuksen, jonka myös Espanja, Portugali, Itävalta, Suomi ja Ruotsi myöhemmin hyväksyivät ja joka koskee erityisesti erotetun plutoniumin ja yli 20-prosenttiseksi rikastetun uraanin yhteisön sisäisiin kuljetuksiin liittyviä järjestelyjä sekä jälleenkäsittelyyn, rikastukseen ja raskaan veden tuotantoon liittyviä laitoksia, keskeisiä pääkomponentteja ja tekniikkaa, 11. yhteisö on neuvoston asetuksella (ETY) N:o 2913/92 (5), sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 82/97 (6) (yhteisön tullikoodeksi) ja komission asetuksella (ETY) N:o 2454/93 (7), sellaisena kuin se on viimeksi muutettuna asetuksella (EY) N:o 1677/98 (8), antanut tullisäännöt, joissa on muun muassa tavaroiden vientiä ja jälleenvientiä koskevat säännökset; mikään tässä asetuksessa ei rajoita koodeksissa ja sen soveltamissäännöksissä säädettyjä ja niistä johtuvia valtuuksia, 12. jäsenvaltioiden on kaksikäyttötuotteiden jälleenviennin tai käytön edellytyksiä harkitessaan otettava huomioon asiaa koskevat kansainvälisen oikeuden periaatteet, 13. tämän asetuksen oikean soveltamisen varmistamiseksi jäsenvaltioiden olisi toteutettava toimenpiteet asianmukaisten valtuuksien antamiseksi toimivaltaisille viranomaisille, 14. jokaisen jäsenvaltion olisi vahvistettava tämän asetuksen säännösten rikkomisesta määrättävät seuraamukset, ja 15. sen vuoksi olisi kumottava asetus (EY) N:o 3381/94, ON ANTANUT TÄMÄN ASETUKSEN: I LUKU Aihe ja määritelmät 1 artikla Tällä asetuksella otetaan käyttöön yhteisön kaksikäyttötuotteiden ja -teknologian vientivalvontajärjestelmä. 2 artikla Tässä asetuksessa tarkoitetaan: a) `kaksikäyttötuotteilla` tuotteita tai teknologiaa, joita voidaan käyttää sekä siviilitarkoituksiin että sotilaallisiin tarkoituksiin; b) `viennillä` yhteisön tullikoodeksin 161 artiklassa tarkoitettua menettelyä, jossa yhteisötavara viedään väliaikaisesti tai lopullisesti yhteisön tullialueelta. Käsitteeseen sisältyy myös jälleenvienti eli yhteisön tullikoodeksin 182 artiklassa tarkoitetun kaltainen toimitus, jolla muu kuin yhteisötavara viedään yhteisön tullialueelta. Käsitteeseen sisältyy myös teknologian siirto sähköisillä viestimillä, telekopiolaitteella ja puhelimella; c) `viejällä` jokaista henkilöä tai oikeushenkilöä, jonka puolesta vienti-ilmoitus tehdään ja jolla on määräämisoikeus kaksikäyttötuotteeseen vienti-ilmoituksen vastaanottohetkellä. Jos viennin perusteena olevan sopimuksen mukaan määräämisoikeus kuuluu yhteisön ulkopuolelle sijoittautuneelle henkilölle, viejää pidetään yhteisöön sijoittautuneena sopimuspuolena. Viejälla tarkoitetaan myös jokaista luonnollista tai oikeushenkilöä, joka siirtää teknologiaa sähköisillä viestimillä, telekopiolaitteella ja puhelimella; d) `vienti-ilmoituksella` asiakirjaa, jossa henkilö määräysten mukaisesti ilmoittaa haluavansa asettaa kaksikäyttötuotteen vienti- tai jälleenvientimenettelyyn. II LUKU Soveltamisala 3 artikla 1. Liitteessä I lueteltujen kaksikäyttötuotteiden vienti on luvanvaraista. 2. Luvanvaraista on paitsi tuotteiden ja teknologian fyysinen vienti myös teknologian siirto sähköisillä viestimillä, puhelimella ja telekopiolaitteella. Tätä asetusta ei kuitenkaan sovelleta sellaiseen palveluiden tarjontaan tai teknologian siirtoon, joka edellyttää luonnollisten henkilöiden liikkumista rajojen yli. 3. Lupa voidaan vaatia 4 tai 5 artiklan mukaisesti tiettyjen liitteessä I luettelemattomien kaksikäyttötuotteiden viennissä kaikkiin tai tiettyihin määräpaikkoihin. 4. Tätä asetusta ei sovelleta kaksikäyttötuotteisiin, jotka ainoastaan kulkevat yhteisön alueen kautta eli tuotteet, joille ei ole osoitettu muuta tulliselvitysmuotoa kuin ulkoinen passitusmenettely tai jotka ainoastaan sijoitetaan vapaa-alueelle tai vapaavarastoon niin, ettei niistä tarvitse tehdä merkintää hyväksyttyyn varastokirjanpitoon. 5. Jäsenvaltioiden hallitusten taikka niiden nimissä toimivien luonnollisten henkilöiden tai oikeushenkilöiden viemiin kaksikäyttötuotteisiin ei sovelleta 1 kohdassa säädettyä lupavaatimusta. 4 artikla 1. Liitteessä I luetteloimattomien kaksikäyttötuotteiden vienti on luvanvaraista, jos viejä on saanut maansa viranomaisilta tiedon siitä, että kyseiset tuotteet ovat tai voivat olla kokonaan tai osittain tarkoitetut käyttöön, joka liittyy kemiallisten tai biologisten aseiden tai ydinaseiden kehittämiseen, tuotantoon, käsittelyyn, käyttöön, ylläpitoon, varastointiin, havaitsemiseen, tunnistamiseen tai levittämiseen taikka tällaisten aseiden leviämisen estämistä koskevien järjestelyjen alaan kuuluvien aseiden maaliin saattamiseen soveltuvien ohjusten kehittämiseen, tuotantoon, ylläpitoon tai varastointiin. 2. Liitteessä I luetteloimattomien kaksikäyttötuotteiden vienti on luvanvaraista myös, jos viejä on saanut maansa viranomaisilta tiedon siitä, että kyseiset tuotteet ovat tai voivat olla kokonaan tai osittain tarkoitetut sotilaskäyttöön maassa, johon kohdistuu Yhdistyneiden kansakuntien (YK) kauppasaarto. 3. Jos viejä tietää, että kyseiset tuotteet on kokonaan tai osittain tarkoitettu johonkin 1 tai 2 kohdassa tarkoitettuun käyttöön, viejän on ilmoitettava asiasta 1 kohdassa tarkoitetuille viranomaisille, jotka päättävät, onko aiheellista määrätä kyseinen vienti luvanvaraiseksi. 4. Jäsenvaltiot voivat antaa tai ylläpitää kansallista lainsäädäntöä, jossa säädetään, että viejän on ilmoitettava maansa viranomaisille, jos viejän on syytä epäillä, että kaksikäyttötuotteet on kokonaan tai osittain tarkoitettu johonkin 1 tai 2 kohdassa tarkoitettuun käyttöön, ja että vientitapahtuma voidaan tällöin määrätä luvanvaraiseksi. 5. Jäsenvaltion, joka 1-4 kohtaa soveltaessaan vaatii luetteloimattomalta kaksikäyttötuotteelta lupaa on ilmoitettava asiasta muille jäsenvaltioille ja komissiolle. Muiden jäsenvaltioiden on otettava nämä tiedot asianmukaisesti huomioon ja ilmoitettava niistä mahdollisimman laajasti maansa tulliviranomaisille ja muille asianomaisille kansallisille viranomaisille. 6. Jos jäsenvaltio epää luetteloimattomalta kaksikäyttötuotteelta vientiluvan, sen on välittömästi ilmoitettava asiasta muille jäsenvaltioille ja komissiolle. 7. Jos jäsenvältio myöntää luvan luetteloimattoman kaksikäyttötuotteen viennille, joka on olennaisesti samanlainen kuin tuote, jolta toinen jäsenvaltio on evännyt luvan, sen on ilmoitettava päätöksestään muille jäsenvaltioille ja komissiolle sekä toimitettava kaikki asiaa koskevat tiedot päätöksen perusteista. 5 artikla 1. Jäsenvaltio saa poikkeuksellisesti kieltää tai määrätä luvanvaraiseksi myös liitteessä I luetteloimattoman kaksikäyttötuotteen viennin kansallisista turvallisuussyistä. 2. Jäsenvaltioiden on ilmoitettava 1 kohdan mukaisista toimenpiteistä muille jäsenvaltioille ja komissiolle välittömästi toimenpiteiden hyväksymisen jälkeen ja ilmoitettava tarkat perusteet toimenpiteille sekä niiden suunniteltu kesto. Jäsenvaltioiden on myös välittömästi ilmoitettava muille jäsenvaltioille ja komissiolle kaikki muutokset 1 kohdassa tarkoitettuihin toimenpiteisiin. 3. Komissio julkaisee 2 kohdan mukaisesti sille ilmoitetut toimenpiteet Euroopan yhteisöjen virallisen lehden C-sarjassa. III LUKU Vientilupa 6 artikla 1. Lupa vaaditaan kaikelta tämän asetuksen soveltamisalaan kuuluvalta vienniltä. Luvan myöntävät sen jäsenvaltion toimivaltaiset viranomaiset, johon viejä on sijoittautunut, paitsi sellaisen viennin osalta, joka kuuluu tämän asetuksen liitteessä II esitetyn yhteisön yleisluvan soveltamisalaan. 2. Lupa voi olla yksittäislupa, koontilupa tai yleislupa. Kansallisia yleislupia voidaan kuitenkin myöntää ainoastaan sellaisten kaksikäyttötuotteiden lajille tai ryhmälle, joita viedään muihin määräpaikkoihin kuin liitteessä II olevassa luettelossa B mainittuihin määräpaikkoihin. 3. Jäsenvaltioiden on säilytettävä tai otettava kansallisessa lainsäädännössään käyttöön mahdollisuus myöntää tietylle viejälle kaksikäyttötuotteiden lajia tai ryhmää varten koontilupa, joka voi olla voimassa yhteen tai useampaan yksilöityyn maahan suuntautuvassa viennissä. 4. Luvan edellytykseksi voidaan tarvittaessa asettaa tiettyjä vaatimuksia ja edellytyksiä. Jäsenvaltioiden toimivaltaisten viranomaisten on erityisesti vaadittava selvitys lopullisesta käytöstä sellaisten tuotteiden ja teknologian viennissä a) joilta vaaditaan yksittäislupa, ja b) joita viedään liitteessä II olevassa luettelossa B luetteloimattomiin määräpaikkoihin. 5. Vientilupa on voimassa kaikkialla yhteisössä. 7 artikla 1. Jos kaksikäyttötuotteet, joiden viennille haetaan yksittäislupaa määräpaikkaan, jota ei nimenomaisesti mainita liitteessä II, tai kaikkiin määräpaikkoihin liitteessä IV tarkoitettujen erittäin arkojen kaksikäyttötuotteiden osalta, sijaitsevat hakemusta tehtäessä tai tulevaisuudessa tai ovat viimeisen yhdeksän kuukauden aikana sijainneet eri jäsenvaltiossa, asiasta on mainittava hakemuksessa. Sen jäsenvaltion lupaviranomaisten, jossa lupahakemus on tehty, on välittömästi neuvoteltava asiasta kyseisen yhden tai useamman jäsenvaltion lupaviranomaisten kanssa ja annettava näille tarvittavat tiedot. Jäsenvaltion tai jäsenvaltioiden, jonka kanssa neuvotellaan, on 10 työpäivän kuluessa esitettävä mahdolliset väitteensä luvan myöntämistä vastaan, jotka sitovat sitä jäsenvaltiota, jossa hakemus on tehty. Jos 10 työpäivän kuluessa ei ole jätetty väitettä, sen jäsenvaltion, jonka kanssa neuvotellaan, lausuntoa pidetään myönteisenä. Poikkeustapauksissa se jäsenvaltio, jonka kanssa neuvotellaan, voi pyytää 10 päivän määräajan pidentämistä. Määräaikaa ei kuitenkaan saa pidentää yli 30 työpäivän. 2. Jos vienti voi haitata jäsenvaltion keskeisiä turvallisuusetuja, se voi pyytää toista jäsenvaltiota jättämään vientiluvan myöntämättä, tai jos lupa on jo myönnetty, sen peruuttamista, soveltamisen keskeyttämistä, muuttamista tai kumoamista. Pyynnön saavan jäsenvaltion on välittömästi aloitettava pyynnön esittäneen jäsenvaltion kanssa neuvottelut, jotka eivät ole sitovia, ja saatettava ne päätökseen 10 työpäivän kuluessa. 3. Jäsenvaltioiden on toimitettava komissiolle luettelo niistä toimivaltaisista viranomaisista, joilla on valtuudet myöntää vientilupia kaksikäyttötuotteille. 4. Komissio julkaisee 3 kohdassa tarkoitetun viranomaisten luettelon Euroopan yhteisöjen virallisen lehden C-sarjassa. 8 artikla Tehdessään päätöksen vientiluvan myöntämisestä tai myöntämättä jättämisestä jäsenvaltioiden on otettava huomioon: a) aseiden leviämisen estämistä ja arkojen tavaroiden valvontaa koskevien kansainvälisten sopimusten mukaiset velvoitteensa; b) YK:n turvallisuusneuvoston asettamien tai muilla kansainvälisillä foorumeilla sovittujen pakotteiden mukaiset velvoitteensa; c) kansallisen ulko- ja turvallisuuspolitiikan näkökohdat, mukaan lukien tarvittaessa tavanomaisten aseiden viennistä Luxemburgissa vuoden 1991 kesäkuussa ja Lissabonissa vuoden 1992 kesäkuussa kokoontuneen Eurooppa-neuvoston perusteisiin liittyvät näkökohdat; d) aiottuun loppukäyttötarkoitukseen ja tuotteen väärinkäytön vaaraan liittyvät näkökohdat. 9 artikla 1. Viejien on annettava toimivaltaisille viranomaisille kaikki lupahakemustensa osalta tarvittavat tiedot. 2. Tämän asetuksen mukaisesti toimiessaan jäsenvaltion toimivaltaiset viranomaiset voivat evätä vientiluvan sekä mitätöidä, keskeyttää, muuttaa tai peruuttaa jo myöntämänsä vientiluvan. Jos toimivaltaiset viranomaiset ovat evänneet, mitätöineet, keskeyttäneet tai peruuttaneet luvan taikka olennaisesti rajoittaneet sitä, niiden on ilmoitettava tästä muiden jäsenvaltioiden toimivaltaisille viranomaisille ja komissiolle ja vaihdettava tarvittavia tietoja muiden jäsenvaltioiden ja komission kanssa noudattaen 16 artiklan 3 kohdan säännöksiä tällaisten tietojen luottamuksellisuudesta. 3. Ennen kuin jäsenvaltio hyväksyy sellaisen olennaisesti samanlaisen tuotteen viennin, jonka viennin toinen jäsenvaltio on kieltänyt, sen on neuvoteltava kyseisen jäsenvaltion kanssa. Jos ensin mainittu jäsenvaltio päättää näiden neuvottelujen jälkeen myöntää vientiluvan, sen on välittömästi ilmoitettava päätöksestään muille jäsenvaltioille ja komissiolle ja toimitettava kaikki asiaa koskevat tiedot päätöksen perusteista. 10 artikla 1. Kaikki kansalliset vientiä koskevat yksittäisluvat on annettava tämän asetuksen liitteessä III esitetyn mallin mukaisilla lomakkeilla. 2. Viejien pyynnöstä kansalliset yleis- ja koontiluvat myönnetään 1 kohdassa tarkoitetuilla lomakkeilla. 3. Viejien pyynnöstä koontiluvat, joihin sisältyy määrällisiä rajoituksia, voidaan jakaa. 4. Viejille annetaan oikeudellisesti päteviä jäljennöksiä luvista jäljennösten oikeaksi todistamista koskevien kansallisten säännösten mukaisesti. IV LUKU Tuonti ja jälleenvienti 11 artikla Kansainvälisiä tuontitodistuksia tai vastaavia todistuksia lopullisesta käyttötarkoituksesta käytetään ainoastaan sen todistamiseksi, että on olemassa lupa yhteisöstä jälleenvientiä varten. Jäsenvaltiot sitoutuvat ainoastaan siihen, että kyseisiä tavaroita "ei jälleenviedä ilman sen jäsenvaltion viranomaisten suostumusta, johon viejä on sijoittautunut". V LUKU Kaksikäyttötuotteiden luettelon ajantasaistaminen 12 artikla 1. Liitteessä I olevan luettelon ajantasaistaa kunkin jäsenvaltion sekä komission edustajista muodostuva luettelotyöryhmä. 2. Luettelotyöryhmän puheenjohtajana toimii neuvoston puheenjohtajana toimiva jäsenvaltio, ja sitä avustaa yhden jäsenvaltion tekninen sihteeristö. 3. Puheenjohtajana toimivan jäsenvaltion on kutsuttava koolle kokoukset ja esitettävä aiheelliset ehdotukset liitteen I ajantasaistamiseksi erityisesti kansainvälisten aseiden leviämisen estämistä koskevien järjestelmien kokousten jälkeen. Kokouksia voidaan pitää myös muun jäsenvaltion tai komission pyynnöstä. Jäsenvaltiot ja komissio voivat esittää ehdotuksia liitteen I laatimisesta ja ajantasaistamisesta. 4. Jäsenvaltioiden edustajat tekevät päätökset liitteen I ajantasaistamisesta yksimielisesti; päätökset toteutetaan kyseisen liitteen muutoksina komission asetuksella. VI LUKU Tullimenettelyt 13 artikla 1. Suorittaessaan vientimuodollisuuksia vienti-ilmoituksen käsittelevässä tullitoimipaikassa viejän on todistettava, että vientiä varten on asianmukaisesti myönnetty lupa. 2. Viejältä voidaan vaatia todisteeksi esitettyjen asiakirjojen käännös sen jäsenvaltion, jossa ilmoitus esitetään, viralliselle kielelle tai jollekin sen virallisista kielistä. 3. Rajoittamatta jäsenvaltioille yhteisön tullikoodeksissa ja sen mukaisesti annettuja valtuuksia jäsenvaltio voi myös enintään 10 työpäivän ajaksi keskeyttää tuotteiden luovutuksen vietäviksi alueeltaan tai tarvittaessa muutoin estää liitteessä I mainittujen kaksikäyttötuotteiden, joilla on voimassa oleva vientilupa, viennin yhteisöstä alueensa kautta, jos sillä on syytä epäillä, että a) vientilupaa myönnettäessä ei ole otettu huomioon tarvittavia tietoja tai b) olosuhteet ovat olennaisesti muuttuneet luvan myöntämisen jälkeen. Tällöin on viipymättä neuvoteltava vientiluvan myöntäneen jäsenvaltion toimivaltaisten viranomaisten kanssa, jotta nämä voivat toimia 9 artiklan 2 kohdan mukaisesti. Jos nämä viranomaiset päättävät pitää luvan voimassa tai jos vastausta ei ole saatu 10 työpäivän kuluessa, kaksikäyttötuotteet on välittömästi luovutettava vietäviksi. 14 artikla 1. Jäsenvaltiot voivat säätää, että kaksikäyttötuotteiden vientiin liittyvät tullimuodollisuudet voidaan suorittaa vain tähän tarkoitukseen määrätyissä tullitoimipaikoissa. 2. Jäsenvaltioiden, jotka käyttävät 1 kohdan mukaista mahdollisuutta, on ilmoitettava komissiolle asianmukaisesti valtuutetut tullitoimipaikat. Komissio julkaisee nämä tiedot Euroopan yhteisöjen virallisen lehden C-sarjassa. 15 artikla Asetuksen (ETY) N:o 2454/93 II osan II osaston 11 luvun säännöksiä sovelletaan myös tämän asetuksen soveltamisalaan kuuluvien kaksikäyttötuotteiden jälleenvientiä koskeviin rajoituksiin. VII LUKU Hallinnollinen yhteistyö 16 artikla 1. Jäsenvaltioiden on yhteistyössä komission kanssa toteutettava kaikki aiheelliset toimenpiteet luodakseen suorat yhteistyö- ja tietojenvaihtoyhteydet toimivaltaisten viranomaisten välille erityisesti sen vaaran poistamiseksi, että mahdolliset erot vientivalvonnan soveltamisessa voivat johtaa kaupan vääristymiseen, mikä puolestaan voi aiheuttaa vaikeuksia yhdelle tai useammalle jäsenvaltiolle. 2. Jäsenvaltioiden on toteutettava kaikki tarvittavat toimenpiteet luodakseen arkoja loppukäyttäjiä koskevat suorat yhteistyö- ja tietojenvaihtoyhteydet toimivaltaisten viranomaisten välille samantasoisen opastuksen antamiseksi tämän asetuksen soveltamisalaan kuuluville viejille. 3. Neuvoston asetusta (EY) N:o 515/97 (9) ja erityisesti sen säännöksiä tietojen luottamuksellisuudesta sovelletaan soveltuvin osin, sanotun kuitenkaan rajoittamatta tämän asetuksen 19 artiklan soveltamista. VIII LUKU Valvontatoimenpiteet 17 artikla 1. Viejien on pidettävä yksityiskohtaisia rekistereitä tai luetteloita toimituksistaan kussakin jäsenvaltiossa voimassa olevan käytännön mukaisesti. Näihin rekistereihin tai luetteloihin on sisällyttävä erityisesti kaupalliset asiakirjat, kuten kauppalaskut, tavaraluettelot sekä kuljetusasiakirjat ja muut toimitusasiakirjat, jotka sisältävät riittävät tiedot seuraavien seikkojen toteamiseksi: a) kaksikäyttötuotteiden kuvaus, b) kaksikäyttötuotteiden määrä, c) viejän ja vastaanottajan nimi ja osoite, d) kaksikäyttötuotteiden lopullinen käyttötarkoitus ja loppukäyttäjä, jos tiedossa. 2. Edellä 1 kohdassa tarkoitetut rekisterit ja luettelot on säilytettävä vähintään kolmen vuoden ajan sen kalenterivuoden päättymisestä, jona vienti tapahtui. Ne on pyynnöstä esitettävä toimivaltaisille viranomaisille. 18 artikla Tämän asetuksen oikean soveltamisen varmistamiseksi jokaisen jäsenvaltion on toteutettava kaikki tarvittavat toimenpiteet, jotta toimivaltaiset viranomaiset voivat a) koota tietoja kaikista kaksikäyttötuotteita sisältävistä tilauksista ja toimituksista; b) todeta, että valvontatoimenpiteitä sovelletaan asianmukaisesti, mikä voi erityisesti edellyttää valtuuksia päästä sellaisten henkilöiden tiloihin, joita vientitoimitus koskee. IX LUKU Yleiset säännökset ja loppusäännökset 19 artikla 1. Perustetaan koordinointiryhmä, jonka puheenjohtajana on komission edustaja. Jokaisen jäsenvaltion on nimettävä edustaja koordinointiryhmään. Koordinointiryhmä tutkii kaikki tämän asetuksen soveltamista koskevat asiat, jotka puheenjohtaja tai jäsenvaltion edustaja voi saattaa sen käsiteltäviksi, ja erityisesti toimenpiteet, jotka jäsenvaltioiden on toteutettava tiedon antamiseksi viejille näiden tämän asetuksen mukaisista velvoitteista. 2. Koordinointiryhmä voi katsoessaan sen tarpeelliseksi kuulla tämän asetuksen soveltamisalaan kuuluvia viejiä edustavia organisaatioita. 20 artikla Jäsenvaltioiden on säädettävä seuraamusjärjestelmästä, jota sovelletaan tämän asetuksen soveltamiseksi annettujen kansallisten säännösten rikkomiseen, ja toteutettava seuraamusten täytäntöönpanon varmistamiseksi kaikki tarvittavat toimenpiteet. Säädettyjen seuraamusten on oltava tehokkaita, suhteutettuja ja varoittavia. Erityisesti 4 artiklan 3 kohdan soveltamisen osalta jäsenvaltioiden on määrättävä ja eriteltävä kansallisen lain rikkomisen laatu sekä vahvistettava siitä määrättävän seuraamuksen laatu. 21 artikla Jäsenvaltioiden on annettava komissiolle tiedoksi tämän asetuksen, mukaan lukien 20 artiklassa tarkoitetut toimenpiteet, soveltamiseksi annetut lait, asetukset ja hallinnolliset määräykset. Komissio toimittaa nämä tiedot muille jäsenvaltioille. Joka kolmas vuosi komissio antaa kertomuksen tämän asetuksen soveltamisesta Euroopan parlamentille ja neuvostolle. Jäsenvaltioiden on toimitettava komissiolle kaikki komission tämän kertomuksen laatimisessa tarvitsemat tiedot. 22 artikla 1. Jäsenvaltioiden välisiin toimituksiin sovelletetaan 2-5 kohtaa: 2. Kaikkien jäsenvaltioiden on vaadittava liitteessä IV olevassa B osassa lueteltujen kaksikäyttötuotteiden osalta tavaroita toimittavan luonnollisen henkilön tai oikeushenkilön tekemä ilmoitus toimituksesta sen jäsenvaltion toimivaltaisille viranomaisille, jossa tuotteet sijaitsevat. Ilmoituksessa on toimitettava samat tiedot, jotka kyseisten kaksikäyttötuotteiden vientiin tarvittavaa yksittäislupaa hakeva luonnollinen henkilö tai oikeushenkilö toimittaa kansallisille viranomaisille. Ilmoitusmenettely ja annettavat tiedot eivät saa aiheuttaa tai pitää yllä perusteettomia ja epäsuhtaisia rajoituksia tavaroiden vapaalle liikkuvuudelle yhteisössä. 3. Jos aiemmin jäsenvaltiosta toiseen toimitettu liitteessä IV lueteltu kaksikäyttötuote on tarkoitettu vietäväksi myöhemmin, asiasta on ilmoitettava vientilupaa koskevassa hakemuksessa. Jäsenvaltion tai jäsenvaltioiden, jossa tuote sijaitsi alunperin, on neuvoteltava sen jäsenvaltion kanssa, johon mahdollinen viejä on sijoittautunut. Jäsenvaltion tai jäsenvaltioiden viranomaisten, joiden kanssa neuvotellaan, on 10 työpäivän kuluessa ilmoitettava, jos ne vastustavat vientiluvan myöntämistä. Jäsenvaltion, jonka kanssa neuvotellaan, kanta on sitova. Jos 10 työpäivän kuluessa ei ole esitetty väitteitä, pidetään sen jäsenvaltion, jonka kanssa neuvotellaan, lausuntoa myönteisenä. Jäsenvaltio, jonka kanssa neuvotellaan, voi pyytää 10 päivän määräajan pidentämistä. 4. Liitteessä I lueteltujen kaksikäyttötuotteiden toimituksia koskevat asiakirjat ja luettelot on säilytettävä vähintään kolmen vuoden ajan toimitusvuoden päättymisestä, ja ne on pyydettäessä esitettävä toimivaltaisille viranomaisille. 5. Yhteisön sisäisessä liitteessä I mainittuihin toimituksiin liittyvissä asianmukaisissa kaupallisissa asiakirjoissa on ilmoitettava selkeästi, valvotaanko kyseistä vientiä yhteisöstä. Asianmukaisia kaupallisia asiakirjoja ovat erityisesti kauppasopimus, tilauksen varmistus, kauppalasku tai lähetysluettelo. 23 artikla 1. Lupa vaaditaan yhteisön sisäisille toimituksille, jotka koskevat erotettua plutoniumia ja yli 20-prosenttiseksi rikastettua uraania sekä jälleenkäsittelyyn, rikastukseen ja raskaan veden tuotantoon liittyviä laitoksia, keskeisiä pääkomponentteja ja tekniikkaa 20 päivänä marraskuuta 1984 annetun yhteistä politiikkaa koskevan julistuksen mukaisesti. Asianomaiset tuotteet luetellaan liitteessä IV olevassa A osassa. 2. Edellä 1 kohdan mukaiseen lupamenettelyyn ei saa sisältyä rajatarkastuksia yhteisön sisällä vaan yksinomaan valvontaa, joka kuuluu osana tavanomaisiin kaikkialla yhteisön alueella syrjimättömästi harjoitettaviin valvontamenettelyihin. 24 artikla Tämä asetus ei rajoita Euroopan atomienergiayhteisön perustamissopimuksen soveltamista. 25 artikla Kumotaan asetus (EY) N:o 3381/94. Ennen tämän asetuksen voimaantulopäivää tehtyihin vientilisenssihakemuksiin sovelletaan kuitenkin edelleen asetuksen (EY) N:o 3381/94 asiaa koskevia säännöksiä. 26 artikla Tämä asetus tulee voimaan 1 päivänä tammikuuta 1999. Tämä asetus on kaikilta osiltaan velvoittava ja sitä sovelletaan sellaisenaan kaikissa jäsenvaltioissa. (1) EYVL L 367, 31.12.1994, s. 1. (2) EYVL L 90, 21.4.1995, s. 1. (3) EYVL L 367, 31.12.1994, s. 8. (4) EYVL L 92, 25.3.1998, s. 1. (5) EYVL L 302, 19.10.1992, s. 1. (6) EYVL L 17, 21.1.1997, s. 1. (7) EYVL L 253, 11.10.1993, s. 1. (8) EYVL L 212, 30.7.1998, s. 18. (9) EYVL L 82, 22.3.1997, s. 1. LIITE I VIENTILUPIA EDELLYTTÄVIEN TUOTTEIDEN LUETTELO YLEISET HUOMAUTUKSET LIITTEESEEN I 1. Sotilaskäyttöön suunniteltujen tai muunnettujen tuotteiden valvonnan osalta katso asiaankuuluvaa yksittäisen jäsenmaan ylläpitämää valvontalistaa (-listoja) sotatarvikkeista. Tässä liitteessä viittaukset, jotka toteavat "KATSO MYÖS ASETARVIKELISTA", viittaavat samoihin listoihin. 2. Tähän liitteeseen sisältyvän valvonnan tarkoitusta ei pidä kumota sellaisten ei-valvonnanalaisten tuotteiden (tuotantolaitos mukaan lukien) viennillä, jotka sisältävät yhden tai useampia valvonnanalaisia komponentteja, kun tuo valvonnanalainen komponentti tai ne komponentit ovat tuotteiden olennaisia osia ja voidaan järkevästi irrottaa tai käyttää toisiin tarkoituksiin. Huom.: Arvioitaessa sitä onko valvonnanalaista komponenttia tai komponentteja pidettävä olennaisina osina, on välttämätöntä punnita määrän, arvon ja sisältyvän teknologisen tietotaidon tekijöitä sekä muita erikoisolosuhteita, jotka voisivat osoittaa valvonnanalaisen komponentin tai komponenttien olevan toimitettavien tuotteiden olennaisia osia. 3. Tässä liitteessä määriteltyihin tuotteisiin kuuluvat sekä uudet että käytetyt tuotteet. Ydinteknologiahuomautus (Ydth) (Sovelletaan 0 ryhmän E osan yhteydessä.) 0 ryhmän kaikkiin tuotteisiin suoraan liittyvän "teknologian" siirto on saman tasoisen tarkkailun ja valvonnan alainen kuin tuotteetkin. "Teknologia" valvonnanalaisten tuotteiden "kehittämistä", "tuotantoa" ja "käyttöä" varten on valvonnanalaista myös silloin, kun se on sovellettavissa ei-valvonnanalaisiin tuotteisiin. Tuotteiden hyväksyminen vientiin oikeuttaa myös tuotteiden käyttöönottoa, toimintaa, ylläpitoa ja korjausta varten tarvittavan vähimmäis"teknologian" viennin samalle loppukäyttäjälle. "Teknologian" siirron valvonta ei koske "julkista" tietoa tai "tieteellistä perustutkimusta". Yleinen teknologiahuomautus (Ylth) (Sovelletaan 1-9 ryhmien E osan yhteydessä.) 1-9 ryhmissä valvonnanalaisten tuotteiden "kehitystä", "tuotantoa" tai "käyttöä" varten "tarvittavan" "teknologian" vienti on valvonnanalaista 1-9 ryhmien säännösten mukaisesti. Valvonnanalaisten tuotteiden "kehitystä", "tuotantoa" tai "käyttöä" varten "tarvittava" "teknologia" on valvonnanalaista myös silloin, kun se on sovellettavissa ei-valvonnanalaisiin tuotteisiin. Valvonta ei koske sitä vähimmäis"teknologiaa", joka on välttämätön käyttöönottoa, toimintaa, ylläpitoa ja huoltoa varten tuotteille, jotka eivät ole valvonnanalaisia tai joiden vienti on saatettu luvalliseksi. Huom.: Tämä ei vapauta 1E002.e, 1E002.f, 8E002.a ja 8E002.b kohdassa määriteltyä vastaavaa "teknologiaa". "Teknologian" siirron valvonta ei koske "julkista" tietoa, "tieteellistä perustutkimusta" tai välttämätöntä vähimmäistietoa patenttihakemuksiin. Yleinen ohjelmistohuomautus (Yloh) (Tämä huomautus kumoaa kaiken 0-9 ryhmien D osan asettaman valvonnanalaisuuden.) Tämän listan 0-9 ryhmät eivät aseta valvonnanalaiseksi ohjelmistoja, jotka: A. Ovat yleisesti yleisön saatavissa: 1. Myydään vähittäismyyntipisteissä varastosta ja rajoituksetta: a. Käsikaupassa; b. Postimyynnissä; tai c. Puhelinmyynnissä; ja 2. On suunniteltu käyttäjän käyttöönotettaviksi ilman merkittävää toimittajan tukea; tai B. Ovat "julkisia". TÄMÄN LIITTEEN TERMIEN MÄÄRITELMÄT Viittaukset ryhmiin ovat suluissa termin määrittelyn jälkeen. `Adaptiivinen säätö` (Adaptive control) (2) tarkoittaa säätöjärjestelmää, joka mukauttaa vastetta toiminnan aikana havaittujen olosuhteiden mukaan (viite ISO 2806-1980). `Aiemmin erotettu` (Previously separated) (0, 1) tarkoittaa minkä tahansa sellaisen prosessin käyttöä, jolla halutaan lisätä kontrolloidun isotoopin konsentraatiota. `Aikavakio` (Time constant) (6) on aika, joka kuluu valoärsytyksen antamisesta siihen kun virran lisäys saavuttaa arvon, joka on 1 - >NUM>1/ >DEN>e kertaa lopullinen arvo (so. 63 % lopullisesta arvosta). `Aksiaalisiirtymä` (Camming, axial displacement) (2) tarkoittaa pääkaran aksiaalisiirtymää yhden kierroksen aikana, mitattuna karan tasolaikkaa vastaan kohtisuorassa olevassa tasossa, pisteessä, joka on lähinnä tasolaikan kehää (viite ISO 230/14-1986, 5.63 kohta). `Aktiivinen pikseli` (Active pixel) (6, 8) on solid-state-matriisin pienin (yksittäinen) elementti, jolla on valosähköinen siirtofunktio, kun se altistetaan valolle (sähkömagneettiselle säteilylle). `Aktiiviset lennonohjausjärjestelmät` (Active flight control systems) (7) ovat järjestelmiä, jotka toimivat `ilma-aluksen` tai ohjuksen ei-toivottujen liikkeiden tai rakenteellisten kuormitusten estämiseksi käsittelemällä itsenäisesti useilta antureilta tulevia tietoja ja antamalla tarvittavia automaattiohjaukseen vaikuttavia ennalta ehkäiseviä komentoja. `Asettumisaika` (Settling time) (3) tarkoittaa aikaa, joka tarvitaan jotta ulostulo saavuttaa puolen bitin tarkkuudella lopullisen arvon, kun muunnin vaihtaa tilaa minkä tahansa kahden arvon välillä. `Asiantuntijajärjestelmät` (Expert systems) (4, 7) tarkoittaa järjestelmiä, jotka tuottavat tuloksia soveltamalla käsittelysääntöjä tietoihin, jotka on tallennettu `ohjelmasta` riippumattomasti, ja jotka kykenevät johonkin seuraavista: a. Muokkaamaan automaattisesti käyttäjän antamaa `lähdekoodia`; b. Tuottamaan johonkin ongelma-alueeseen liittyvää tietoa luonnollista muistuttavalla kielellä; tai c. Keräämään tietoa itsensä kehittämiseksi (symbolinen harjaannuttaminen). `Asynkroninen siirtomuoto` (`ATM`)(Asynchronous transfer mode) (5) tarkoittaa tiedonsiirtomuotoa, jossa tieto on järjestetty soluiksi; siirto on asynkronista siinä mielessä, että näiden solujen siirtotaajuus riippuu vaadittavasta tai hetkellisestä bittinopeudesta (CCITT:n suositus L.113). `ATM` vastaa `Asynkronista siirtomuotoa`. `Automaattinen maalin seuranta` (Automatic target tracking) (6) tarkoittaa tietojenkäsittelytekniikkaa, joka automaattisesti määrittää ja tulostaa tosiaikaisesti maalin todennäköisimmän sijainnin extrapoloidun arvon. `Avaruusalus` (Spacecraft) (7, 9) tarkoittaa aktiivisia ja passiivisia satelliitteja sekä avaruusluotaimia. `Avaruuskelpoinen` (Space qualified) (3, 6) viittaa tuotteisiin, jotka on suunniteltu, valmistettu ja testattu kestämään avaruuden erityisiä sähköisiä, mekaanisia tai ympäristövaatimuksia, jotta niitä voidaan laukaista ja käyttää satelliiteissa tai 100 km tai sitä korkeammalla toimivissa lentojärjestelmissä. `Bias` (kiihtyvyysmittari) (7) tarkoittaa ulostulon arvoa kiihtyvyysmittarissa, kun siihen ei kohdistu mitään kiihtyvyyttä. `Booriekvivalentti` (BE) (Boron equivalent) määritellään: BE = CF × alkuaineen Z konsentraatio ppm yksiköinä, jossa CF on muunnoskerroin = >NUM>gammaZ × AB >DEN>gammaB × AZ gammaB ja gammaZ ovat vastaavat boorin ja alkuaineen Z termiset neutronikaappausvaikutusalat (barn-yksiköinä); ja AB ja AZ ovat vastaavat boorin ja alkuaineen Z atomipainot. `CE` vastaa `laskentaelementtiä`. `CEP` (yhtäläisen todennäköisyyden ympyrä) (circle of equal probability) (7) on tarkkuuden mitta; tietyllä etäisyydellä sen ympyrän säde, jonka keskipisteessä on maali ja johon 50 % hyötykuormasta iskeytyy. `CTP` vastaa `yhdistettyä teoreettista tehokkuutta`. `Diffuusioliittäminen` (Diffusion bonding) (1, 2, 9) tarkoittaa vähintään kahden eri metallin molekyylitasoista jähmeliittämistä yhdeksi kappaleeksi siten, että liitoslujuus vastaa heikoimman materiaalin lujuutta. `Digitaalinen kokonaissiirtonopeus` (Total digital transfer rate) (5) tarkoittaa toistensa kanssa yhteydessä olevien digitaalisen siirtojärjestelmän laitteiden välillä kulkevien bittien lukumäärää aikayksikössä, mukaan lukien linjan koodaukseen tarvittavat sekä muut lisäbitit. Huom.: Katso myös `digitaalinen siirtonopeus`. `Digitaalinen siirtonopeus` (Ditigal transfer rate) (5) tarkoittaa minkä tahansa tyyppistä siirtotietä käyttäen suoraan siirretyn informaation kokonaisbittinopeutta. Huom.: Katso myös `digitaalinen kokonaissiirtonopeus`. `Digitaalinen tietokone` (Digital computer) (4, 5) tarkoittaa laitetta, joka voi suorittaa kaikkia seuraavia toimintoja yhden tai useamman erillisen muuttujan muodossa: a. Vastaanottaa tietoa; b. Tallettaa tietoa tai käskyjä kiinteille tai muutettaville (kirjoitus-) muistilaitteille; c. Käsitellä tietoa tallennetun käskyjonon avulla, joka on muokattavissa; ja d. Tulostaa tietoa. Huom.: Tallennetun käskyjonon muokkaus sisältää pysyväismuistiyksiköiden vaihdon, mutta ei langoituksen tai kytkentöjen fyysistä muuttamista. `Dynaamisesti adaptiivinen reititys` (Dynamic adaptive routing) (5) tarkoittaa automaattista liikenteen uudelleenreititystä, joka perustuu verkon senhetkisen todellisen tilanteen anturointiin ja analyysiin. Huom.: Tähän eivät sisälly reitityksen päätöstilanteet, jotka tehdään ennalta annetun informaation pohjalta. `Dynaamiset signaalianalysaattorit` (Dynamic signal analyzers) (3) tarkoittaa `Signaalianalysaattoreita`, jotka käyttävät digitaalista näytteenotto- ja muunnostekniikkaa muodostaakseen annetulle amplitudi- ja vaiheinformaation sisältävälle aaltomuodolle Fourierin spektrinäytön. Huom.: Katso myös `signaalianalysaattorit`. `Ekvivalenttitiheys` (Equivalent density) (6) tarkoittaa optiikan yksikkömassaa optiselle pinnalle projisoitua optisen pinta-alan yksikköä kohti. `Elektroninen kokoonpano` (Electronic assembly) (3, 4, 5) tarkoittaa elektronisten komponenttien (so. "piirielementtien", "erilliskomponenttien", integroitujen piirien jne.) joukkoa, joka on kytketty tietyn tehtävän (tai tietyt tehtävät) suorittavaksi kokonaisuudeksi, joka voidaan yksikkönä vaihtaa ja on tavallisesti purettavissa. Huom.: 1. "Piirielementti" (Circuit element): Yksittäinen aktiivinen tai passivinen elektronisen piirin toiminnallinen osa kuten diodi, transistori, vastus, kondensaattori, jne. 2. "Erilliskomponentti" (Discrete component): Erikseen koteloitu "piirielementti", jolla on omat ulkoiset kytkentäpisteensä. `Elektronisesti ohjattavat vaiheistetut ryhmäantennit` (Electronically steerable phased array antennas) (5, 6) tarkoittaa antennia, joka muodostaa keilan vaihekytkennän avulla, so. keilan suuntausta ohjataan säteilevien elementtien yhdistetyillä virityskertoimilla ja säteen suuntaa voidaan sähköisin signaalein muutella pysty- tai vaakasuunnassa tai molemmissa suunnissa, niin lähetyksessä kuin vastaanotossakin. `Eristetyt elävät viljelmät` (Isolated live cultures) (1) tarkoittaa uinuvassa tilassa ja kuivatuissa preparaateissa olevia eläviä viljelmiä. `Eristystä` (Insulation) (9) käytetään rakettimoottorien osissa, so. rungossa, suuttimessa, läpivienneissä ja rungon väliseinissä, ja se käsittää eristäviä tai tulenkestäviä materiaaleja sisältäviä vulkanoidun tai puoli-vulkanoidun seoskumin levykerroksia. Sitä voidaan käyttää myös rasituksen vaimennustuppeina tai -liuskoina. `Erityinen halkeamiskelpoinen materiaali` (Special fissile material) (0) tarkoittaa plutonium-239:ää, `isotoopeilla 235 tai 233 rikastettua uraania` ja mitä tahansa edellämainittuja sisältävää materiaalia. `Esilanka` (Roving) (1) on suunnilleen samansuuntaisista (tavallisesti 12-120) "säikeistä" muodostuva kimppu. Huom.: "Säie" on suunnilleen samansuuntaisista (tavallisesti useammasta kuin 200) `monofilamentista` muodostuva kimppu. `FADEC` vastaa `täyden auktoriteetin digitaalista moottorin ohjausta`. `Fokusoiva tasojärjestelmä` (Focal plane array) (6) tarkoittaa fokusoivassa tasossa toimivista, lukema-elektroniikalla varustetuista tai ilman sitä olevista yksittäisistä ilmaisinelementeistä koostuvaa lineaarista tai kaksiulotteista tasopintaa tai tasopintojen yhdistelmää. Huom.: Tällä ei ole tarkoitus kattaa yksittäisten ilmaisinelementtien pinoa eikä kaksi-, kolme-tai neljäelementtisiä ilmaisimia, edellyttäen että aikaviivästystä ja integrointia ei suoriteta elementeissä. `Hajaspektri` (Spread spectrum) (5) tarkoittaa tekniikkaa, jolla suhteellisen kapeakaistaisen tietoliikennekanavan energia levitetään huomattavasti laajemman energiaspektrin yli. `Hajaspektritutka` (Spred spectrum radar) (6) - katso `Tutkan hajaspektri`. `Henkilökohtainen älykortti` (5) tarkoittaa mikropiirin sisältävää älykorttia, joka on ohjelmoitu erityistä käyttöä varten ja jota käyttäjä ei voi ohjelmoida uudelleen mitään muuta käyttöä varten. `Hermoverkkotietokone` (Neural computer) (4) tarkoittaa tietokonelaitetta, joka on suunniteltu tai muunnettu jäljittelemään neuronin tai neuroniryhmän käyttäytymistä, so. tietokonetta, jolle on ominaista se, että sen laitteisto kykenee aiempaan tietoon perustuen muuttamaan suurta joukkoa laskennallisten komponenttien välisten kytkentöjen painotusta ja määrää. `Hetkellinen kaistanleveys` (Instantaneous bandwidth) (3, 7) tarkoittaa kaistanleveyttä, jolla lähtöteho pysyy 3 dB:n tarkkuudella vakiona, ilman että muita toimintaparametrejä säädetään. `Hiilikuitujen preformit` (1) tarkoittaa pinnoittamattomien tai pinnoitettujen kuitujen rakennetta, joka on perustana ennen kuin `matriisi` otetaan käyttöön `komposiittia` muodostettaessa. `Huipputeho` (Peak power) (6) tarkoittaa pulssin energiaa jouleina jaettuna pulssin kestolla sekunteina. `Hybridipiiri` (Hybrid integrated circuit) (3) tarkoittaa integroitujen piirien yhdistelmää, joka käsittää integroidun piirin (tai piirejä) tai integroitua piiriä "piirielementtien" tai "erilliskomponenttien" yhteydessä, jotka on kytketty toisiinsa tietyn toiminnon (tai toimintojen) suorittamiseksi, ja jolla on kaikki seuraavat ominaisuudet: a. Sisältää vähintään yhden koteloimattoman komponentin; b. Kytkennät on suoritettu tyypillisiä integroitujen piirien tuotantomenetelmiä käyttäen; c. On vaihdettavissa yhtenä kokonaisuutena; ja d. Ei yleensä ole purettavissa osiinsa. Huom.: 1. "Piirielementti" (Circuit element): Yksittäinen aktiivinen tai passiivinen elektronisen piirin toiminnallinen osa kuten diodi, transistori, vastus, kondensaattori, jne. 2. "Erilliskomponentti" (Discrete component): Erikseen koteloitu "piirielementti", jolla on omat ulkoiset kytkentäpisteensä. `Hybriditietokone` (Hybrid computer) (4) tarkoittaa laitetta, joka voi suorittaa kaikkea seuraavaa: a. Vastaanottaa tietoa; b. Käsitellä tietoa sekä analogisessa että digitaalisessa muodossa; ja c. Tulostaa tietoa. `Ilma-alus` (Aircraft) (1, 7, 9) tarkoittaa kiinteäsiipistä, kääntyväsiipistä, pyöriväsiipistä (helikopteri) tai kallistuvalla roottorilla tai siivillä varustettua ilmakulkuneuvoa. Huom.: Katso myös `siviililentokone`. `Ilmavirran avulla säädelty vastamomenttijärjestelmä tai suunnanohjausjärjestelmä` (Circulation controlled anti-torque or circulation controlled direction control system) (7) ovat järjestelmiä, jotka käyttävät ilma-aluksen aerodynaamisten pintojen ohi virtaavaa ilmaa lisäämään tai säätämään näiden pintojen synnyttämiä voimia. `Immunotoksiini` (Immunotoxin) (1) on yhden soluspesifisen monoklonaalisen vasta-aineen ja `toksiinin` tai `toksiinialayksikön` muodostama konjugaatti, joka vaikuttaa selktiivisesti sairaisiin soluihin. `Integroitu kalvopiiri` (Film type integrated circuit) (3) tarkoittaa eristävälle `substraatille` pinnoittamalla muodostettujen ohut- tai paksukalvo"piirielementtien" ja niiden välisten kytkentöjen muodostamaa kokonaisuutta. Huom.: "Piirielementti" on yksittäinen aktiivinen tai passiivinen elektronisen piirin toiminnallinen osa, kuten diodi, transistori, vastus, kondensaattori, jne. `Integroitu monipalapiiri` (Multichip integrated circuit) (3) tarkoittaa yhteiselle `substraatille` liitettyä kahta tai useampaa `monoliittista integroitua piiriä`. `Integroitu monipalveluverkko` (`ISDN`) (Integrated Services Digital Network) (5) tarkoittaa yhtenäistä (päätelaitteelta päätelaitteelle ulottuvaa) digitaalista verkkoa, jossa kaiken tyyppinen viestintätieto (esim. ääni, teksti, tieto, liikkumattomat ja liikkuvat kuvat) siirretään keskuksen yhdestä (päätelaitteen) portista yhtä yhteyslinjaa pitkin tilaajalle tai tilaajalta. `ISDN` vastaa `Integroitua monipalveluverkkoa`. `Isostaattiset puristimet` (Isostatic presses) (2) tarkoittaa laitteita, jotka kykenevät eri väliaineiden avulla (kaasu, neste, kiinteät partikkelit jne.) paineistamaan suljetun tilan, niin että suljetussa tilassa olevaan työkappaleeseen kohdistuu kaikissa suunnissa samansuuruinen paine. `Isotoopilla 235 tai 233 rikastettu uraani` (Uranium enriched in the isotopes) (0) tarkoittaa uraania, joka sisältää isotooppia 235 tai 233 tai molempia siinä määrin, että näiden isotooppien ylimääräsumman suhde isotooppiin 238 nähden on enemmän kuin luonnossa esiintyvän isotoopin 235 suhde isotooppiin 238 (isotooppisuhde 0,72 %). `Itseisjohtavuuteen perustuva magneettikentän gradiometri` (Intrinsic Magnetic Gradiometer) (6) on yksittäinen magneettikentän gradienttia ilmaiseva elementti ja siihen liittyvä elektroniikka, jonka tuloste on magneettikentän gradientin mitta. Huom.: Katso myös `magneettikentän gradiometri`. `Jauhaminen` (Comminution) (1) tarkoittaa prosessia, jossa materiaali hajotetaan hiukkasiksi murskaamalla tai jauhamalla. `Julkinen` (In the public domain) (Ylth, Ydth, Yloh) tarkoittaa tässä yhteydessä `teknologiaa` ja `ohjelmistoja`, jotka ovat saatavilla ilman edelleenlevitystä koskevia rajoituksia (kustannusoikeudelliset rajoitukset eivät estä `teknologiaa` tai `ohjelmistoa` olemasta `julkisia`). `Kaasuatomisointi` (Gas atomization) (1) tarkoittaa prosessia, jossa korkeapaineisella kaasuvirtauksella sula metalliseosvirta hajotetaan pisaroiksi, joiden halkaisija on 500 mikrometriä tai vähemmän. `Kehitys` (Development) (Ylth, Ydth, Kaikki) liittyy kaikkiin sarjatuotantantoa edeltäviin vaiheisiin kuten: suunnitteluun, suunnittelun tutkimukseen, suunnittelun analysointiin, suunnittelukäsitteisiin, prototyyppien kokoonpanoon ja testaukseen, pilottituotantohankkeisiin, suunnittelutietoihin, suunnittelutietojen muuntamiseen tuotteeksi, konfigurointisuunnitteluun, integrointisuunnitteluun ja piirustuksiin. `Kemiallinen laser` (Chemical laser) (6) tarkoittaa `laseria`, jossa virittymisen aiheuttaa kemiallisen reaktion antama energia. `Keskusmuisti` (Main storage) (4) tarkoittaa tietoa tai käskyjä varten tarkoitettua ensisijaista muistia, johon keskusyksiköllä on nopea pääsy. Se koostuu `digitaalisen tietokoneen` sisäisestä muistista ja sen hierarkkisista laajennuksista, kuten välimuistista tai ei-peräkkäissaantisesta laajennusmuistista. `Kieppikara` (Tilting spindle) (2) tarkoittaa työkalunkäsittelykaraa, joka koneistusprosessin aikana muuttaa keskilinjansa kulma-asentoa mihin tahansa muuhun akseliin nähden. `Kiertymiskulman poikkeama` (Angular position deviation) (2) tarkoittaa kiertymiskulman ja todellisen, erittäin tarkasti mitatun kiertymiskulman välistä maksimieroa, kun pöydän työkappaleen alustaa on käännetty alkuperäisestä asennostaan (viite: VDI/VDE 2617, luonnos: `Rotary tables on coordinate measuring machines`). `Kiinteä` (Fixed) (5) tarkoittaa, ettei koodaus- tai pakkausalgoritmi voi ottaa vastaan ulkopuolelta syötettyjä parametrejä (esim. salaus- tai avainmuuttujia) eikä käyttäjä voi sitä muuttaa. `Kohdekoodi` (Object code) (9) tarkoittaa yhden tai useamman prosessin tarkoituksenmukaisen esitystavan (`lähdekoodi` (lähdekieli)) laitteessa toteutettavaa muotoa, joka on muunnettu ohjelmointijärjestelmällä. `Kohinataso` (Noise level) (6) tarkoittaa sähköistä signaalia, joka ilmoitetaan tehon spektritiheytenä. `Kohinatason`, joka määriteltynä huipusta-huippuun on S²pp = 8N0(f2-f1), jossa Spp on signaalin arvo huipusta-huippuun (esim. nanotesloina), N0 on tehon spektritiheys (esim. (nanotesla)²/Hz) ja (f2-f1) suhde määrittelee tarkasteltavan kaistanleveyden. `Kokonaisvirtatiheys` (Overall current density) (3) tarkoittaa kelan ampeerikierrosten kokonaismäärää (ts. kierrosten lukumäärä kerrottuna kunkin kierroksen kuljettaman maksimivirran arvolla) jaettuna kelan kokonaispoikkipinnalla (sisältäen suprajohtavat säikeet, metallimatriisin, johon säikeet on upotettu, suojaavan materiaalin, kaikki jäähdyttävät elementit jne.). `Kolmiulotteinen vektorinopeus` (4) (Three dimensional vector rate) tarkoittaa sekunnissa tuotettavien leikkaustestattujen ja satunnaisesti orientoituvien vektorien lukumäärää, joilla on 10 pikselin moniviivavektorit ja kokonaisluku- tai liukuvan pilkun X-Y-Z koordinaattiarvot (ne, jotka antavat maksiminopeuden). `Komposiitti` (Composite) (1, 2, 6, 8, 9) tarkoittaa `matriisia` ja siihen tiettyä tarkoitusta tai tarkoituksia varten lisättyä faasia tai faaseja, jotka koostuvat hiukkasista, whiskerseistä, kuiduista tai mistä tahansa näiden yhdistelmästä. `Kriittinen lämpötila` (Critical temperature) (1, 3, 6) (kutsutaan myös joskus transitiolämpötilaksi) tarkoittaa tietyn `suprajohtavan` materiaalin sitä lämpötilaa, jossa materiaali menettää täysin tasavirtavastusarvonsa. `Kuitu- tai säiemateriaalit` (Fibrous or filamentary materials) (0, 1, 8) sisältävät: a. Jatkuvat monofilamentit; b. Jatkuvat langat ja rovingit (esilangat); c. Teipit, kudokset, matot ja punokset; d. Katkeet, tapulikuidut ja yhtenäiset kuituhuovat; e. Erilliskuitukiteet (whiskersit), yksi- tai monikiteisinä ja kaiken pituisina; f. Aromaattisen polyamidimassan. `Kuumaisostaattinen puristus` (Hot isostatic densification) (2) tarkoittaa prosessia, jossa valosta paineistetaan yli 375 K (102 °C) asteen lämpötilassa suljetussa tilassa eri väliaineiden avulla (kaasu, neste, kiinteät partikkelit jne.), jotta aikaansaadaan kaikissa suunnissa samansuuruinen voima valoksen sisäisten onteloiden vähentämiseksi tai estämiseksi. `Kuvan parantaminen` (Image enhancement) (4) tarkoittaa ulkopuolelta saatujen informaatiota sisältävien kuvien käsittelyä algoritmeilla kuten aikakompressio, suodatus, poiminto, valinta, korrelaatio, konvoluutio tai muunnokset eri tasoihin (kuten nopea Fourier-muunnos tai Walsh-muunnos). Tämä ei sisällä algoritmeja, jotka käyttävät vain yksittäisen kuvan lineaarisia tai toisen asteen muunnoksia kuten kääntäminen, kuvionerotus, kohdistaminen tai vääräväritys. `Kytkentäkenttä` (Switch fabric) (5) tarkoittaa niitä laitteita ja niihin liittyvää `ohjelmistoa`, jotka huolehtivat välitettävän sanomaliikenteen fysikaalisesta tai virtuaalisesta kytkentätiestä. `Käyttäjän ohjelmointimahdollisuus` (User-accessible programmability) (4, 5, 6) tarkoittaa ominaisuutta, joka sallii käyttäjän sisällyttää, muuntaa tai vaihtaa `ohjelmia` muulla tavoin kuin: a. Langoitusta tai kytkentöjä muuttamalla; tai b. Toimintonäppäimistä asettelemalla, parametrien syöttö mukaan lukien. `Käyttö` (Use) (Ylth, Ydth, Kaikki) tarkoittaa käyttöä, asennusta (paikalla suoritettava asennus mukaan lukien), ylläpitoa (tarkastusta), korjausta, huoltoa ja kunnostusta. `Köyhdytetty uraani` (Depleted uranium) (0) tarkoittaa uraania, joka on köyhdytetty alle luonnossa esiintyvän isotooppi 235:n tason. `Lanka` (Yarn) (1) on kerratuista "säikeistä" muodostuva kimppu. Huom.: "Säie" on suunnilleen samansuuntaisista (tavallisesti useammasta kuin 200) `monofilamentista` muodostuva kimppu. `Laser` (0, 2, 3, 5, 6, 7, 8, 9) on komponenttien muodostama kokonaisuus, joka tuottaa sekä avaruudellisesti että ajallisesti koherenttia valoa, jota vahvistetaan stimuloidulla säteilyemissiolla. Huom.: Katso myös: `Kemiallinen laser` `Q-kytkin-laser` `Suurteholaser` `Siirtolaser`. `Laskentaelementti` (`CE`) (Computing element) (4) tarkoittaa pienintä laskentayksikköä, joka tuottaa aritmeettisia tai loogisia tuloksia. `Lennon kokonaisohjaus` (Total control of flight) (7) tarkoittaa `ilma-aluksen` tilamuuttujien ja lentoradan automaattista ohjausta vastaamalla lentotehtävän tavoitteiden täyttämiseksi tosiaikaisiin muutoksiin tavoitteiden, uhkien tai muiden `ilma-alusten` tiedoissa. `Lennonohjauksen optinen anturijärjestelmä` (Flight control optical sensor array) (7) on hajautettujen optisten anturien verkko, joka `laser`säteitä käyttäen tuottaa tosiaikaista lennonohjaustietoa ilma-aluksessa tapahtuvaa prosessointia varten. `Lentoradan optimointi` (Flight path optimization) (7) on proseduuri, jolla neljässä ulottuvuudessa (avaruus ja aika) minimoidaan poikkeamia lentotehtävien suorittamiseen tai tehokkuuteen perustuvasta halutusta lentoradasta. `Lineaarisuus` (Linearity) (2) (mitataan normaalisti epälineaarisuutena) tarkoittaa varsinaisen ominaisuuden (keskimääräisen lukeman) positiivista tai negatiivista maksimipoikkeamaa suorasta, joka on asetettu siten, että se tasoittaa tai minimoi maksimipoikkeamat. `Luonnonuraani` (Natural uranium) (0) tarkoittaa uraania, joka sisältää luonnossa tavattavia isotooppiseosmääriä. `Lähdekoodi` (tai lähdekieli) (Source code or source language) (4, 5, 6, 7, 9) on sopiva yhden tai useamman prosessin esitystapa, joka voidaan ohjelmointijärjestelmässä muuntaa laitteessa toteutettavaan muotoon (`kohdekoodiksi` tai kohdekielelle). `Läimäyssammutus` (Splat Quenching) (1) tarkoittaa prosessia, jossa "nopeasti kiinteytetään" jäähdytetyn telan päälle sulaa metallivirtaa, joka muodostaa hiutalemaisen tuotteen. Huom.: "Nopea kiinteytys": sulan materiaalin kiinteytys 1 000 K/s ylittävillä jäähdytysnopeuksilla. `Maantieteellisesti hajallaan` (Geographically dispersed) (6) tarkoittaa, että jokainen sijainti on missä tahansa suunnassa yli 1 500 m:n päässä kaikista muista. Liikkuvia antureita pidetään aina `maantieteellisesti hajallaan` olevina. `Magneettikentän gradiometrit` (Magnetic gradiometers) (6) ovat laitteita, jotka on suunniteltu havaitsemaan instrumentin ulkopuolisten lähteiden magneettikenttien avaruudellista vaihtelua. Ne koostuvat useista `magnetometreistä` ja niihin liittyvästä elektroniikasta, joiden tuloste on magneettikentän gradientin mitta. Huom.: Katso myös `itseisjohtavuuteen perustuva magneettikentän gradiometri`. `Magnetometrit` (Magnetometers) (6) ovat laitteita, jotka on suunniteltu havaitsemaan instrumentin ulkopuolisten lähteiden magneettikenttiä. Ne koostuvat yhdestä magneettikenttää havaitsevasta elementistä ja siihen liittyvästä elektroniikasta, joiden tuloste on magneettikentän mitta. `Matriisi` (Matrix) (1, 2, 8, 9) tarkoittaa huomattavan jatkuvaa aineen faasia, joka täyttää hiukkasten, whiskersien tai kuitujen välisen tilan. `Mekaaninen seostaminen` (Mechanical alloying) (1) tarkoittaa seostamisprosessia, jossa alkuaineiden ja perusmetalliseosten jauheet sidostuvat, hajoavat ja sidostuvat uudelleen mekaanisen törmäyksen voimasta. Ei-metallisia hiukkasia voidaan sisällyttää seokseen tarvittavia jauheita lisäämällä. `Mikro-organismit` (Microorganisms) (1, 2) tarkoittaa bakteereita, viruksia, mykoplasmoja, riketsejä, klamydioita tai sieniä, sekä luonnontilaisia, kehitettyjä että muunneltuja, joko `eristettyinä elävinä viljelminä` tai materiaalina, joka sisältää elävää materiaalia, johon on tarkoituksella istutettu näitä viljelmiä tai joka on saastutettu niillä. `Mikroprosessoripiiri` (Microprocessor microcircuit) (3) tarkoittaa `monoliittista integroitua piiriä` tai `monipalapiiriä`, joka sisältää ulkoisen muistin yleisluonteisia käskyjä suorittamaan kykenevän aritmetiikkayksikön (ALU). Huom.: 1. `Mikroprosessoripiiri` ei yleensä sisällä sisäistä muistia, johon käyttäjällä olisi pääsy, vaikka se saattaa käyttää samalla lastulla olevaa muistia suorittaessaan loogista toimintaansa. 2. Tämä määritelmä sisältää lastuyhdistelmät, jotka on suunniteltu yhdessä toimien huolehtimaan `mikroprosessoripiiri`-toiminnasta. `Mikrotietokonepiiri` (Microcomputer microcircuit) (3) tarkoittaa `monoliittista integroitua piiriä` tai `monipalapiiriä`, joka sisältää sisäisessä muistissa olevia tietoja koskevia sisäisen muistin yleisluonteisten käskyjen sarjoja suorittamaan kykenevän aritmetiikkayksikön (ALU). Huom.: Sisäistä muistia voidaan laajentaa ulkoisen muistin avulla. `Mittakerroin` (Scale factor) (gyroskoopissa tai kiihtyvyysmittarissa) (7) tarkoittaa ulostulon muutoksen suhdetta mitattavaksi aiotun syötteen muutokseen nähden. Mittakerroin ilmaistaan yleisesti sen suoran kaltevuutena, joka voidaan piirtää pienimmän neliösumman menetelmällä syöte- ja tulostearvojen kautta, jotka on saatu vaihtelemalla syötteen arvoa jaksottaisesti syötearvojen alueen yli. `Mittauksen epävarmuus` (Measurement uncertainty) (2) on ominaisparametri, joka 95 %:n luotettavuustasolla määrittelee, millä alueella saadun tuloksen molemmin puolin mitattavan suureen oikea arvo sijaitsee. Se sisältää korjaamattomat systemaattiset poikkeamat, korjaamattoman väljyyden ja satunnaiset poikkeamat (viite ISO 10360-2, tai VDI/VDE 2617). `Monispektriset kuvannusanturit` (Multispectral imaging sensors) (6) ovat kykeneviä hankkimaan kuvatietoa samanaikaisesti tai peräkkäin kahdesta tai useammasta erillisestä spektrikaistasta. Antureita, joilla on enemmän kuin kaksikymmentä spektrikaistaa, kutsutaan toisinaan hyperspektrisiksi kuvannusantureiksi. `Monitasoinen tiedon suojaus` (Multilevel security) (5) tarkoittaa arkuudeltaan erilaista tietoa sisältävää järjestelmätyyppiä, jota samanaikaisesti voivat käyttää useat erilaiset turvallisuustasot ja tiedontarpeet omaavat käyttäjät, mutta joka estää käyttäjiltä pääsyn tietoihin, joihin heillä ei ole oikeutta. Huom.: `Monitasoinen tiedon suojaus` koskee tietokoneturvallisuutta eikä tietokoneen luotettavuutta, joka käsittelee laitehäiriöiden estämistä tai inhimillisten erehdysten estämistä yleensä. `Monitietovirtakäsittely" (Multi-data-stream processing) (4) tarkoittaa "mikro-ohjelmien" tai laitearkkitehtuurin tekniikkaa, joka mahdollistaa kahden tai useamman tietojonon samanaikaisen käsittelyn yhden tai useamman käskyjonon ohjaamana käyttäen sellaisia keinoja kuten: a. Yksi käsky - monta tietoa (SIMD) -arkkitehtuurit, kuten vektori- ja matriisiprosessoreissa; b. Monta yksittäistä käskyä - monta tietoa (MSIMD) -arkkitehtuurit; c. Monta käskyä - monta tietoa (MIMD) -arkkitehtuurit, tiiviisti kytketyt, läheisesti kytketyt ja väljästi kytketyt mukaan lukien; tai d. Strukturoidut tiedonkäsittelyelementtien ryhmät, systoliset ryhmät mukaan lukien. Huom.: "Mikro-ohjelma" tarkoittaa peruskäskyjen sarjaa, jota säilytetään erillisessä muistissa, ja jonka suoritus käynnistyy, kun sen viitekäsky tulee käskyrekisteriin. `Monofilamentti` (Monofilament) (1) tai filamentti on säikeen pienin inkrementti, jonka halkaisija on tavallisesti joitakin mikrometrejä. `Monoliittinen integroitu piiri` (Monolithic integrated circuit) (3) tarkoittaa passiivisten tai aktiivisten "piirielementtien" tai molempien yhdistelmää, joka: a. On muodostettu diffuusio-, istutus- tai pinnoitusprosesseilla yhden puolijohdepalan (ns. lastun) pintaan tai pinnalle; b. Voidaan katsoa erottamattomasti yhteen liitetyksi; ja c. Suorittaa piirin tietyn toiminnon (tai toimintoja). Huom.: "Piirielementti" (Circuit element) on yksittäinen aktiivinen tai passiivinen elektronisen piirin toiminnallinen osa kuten diodi, transistori, vastus, kondensaattori jne. `Muotoaan muuttavat peilit` (Deformable mirrors) (6) (joita kutsutaan myös adaptiivisiksi optisiksi peileiksi) tarkoittaa peilejä, joissa: a. Yhtä jatkuvaa optisesti heijastavaa pinnanmuotoa voidaan dynaamisesti muotoilla yksittäisillä momenteilla tai voimilla kompensoimaan peilin kohtaavan optisen aaltomuodon vääristymiä; tai b. Useita optisesti heijastavia elementtejä voidaan yksittäin ja dynaamisesti, momentteja tai voimia käyttäen uudelleenasetella kompensoimaan peilin kohtaavan optisen aaltomuodon vääristymiä. `Muut halkeamiskelpoiset materiaalit` (Other fissile materials) (0) tarkoittaa aiemmin erotettuja amerikium-242m, curium-245 ja -247, kalifornium-249 ja -251, plutoniumin muut kuin plutonium-238 ja -239 isotooppeja, sekä mitä tahansa edellämainittuja sisältäviä materiaaleja. `Muuttuvan geometrian kantopinnat` (Variable geometry airfoils) (7) tarkoittaa takareunan siivekkeitä tai laippoja tai johtoreunan solasiivekkeitä tai alaspainuvaa nokkaa, joiden asentoa voidaan lennon aikana ohjata. `Numeerinen ohjaus` (Numerical control) (2) tarkoittaa prosessin automaattista ohjausta, jossa ohjauslaite käyttää numeerista tietoa, jota se tavallisesti saa toiminnan edetessä (viite: ISO 2382). `Näyttöalue` (Instrumented range) (6) tarkoittaa tutkan määriteltyä, yksikäsitteistä näyttöaluetta. `Ohjautusjärjestelmä` (Guidance set) (7) tarkoittaa järjestelmiä, jotka yhdistävät kulkuvälineen paikan ja nopeuden mittaus- ja laskentaprosessin (so. navigoinnin) kulkuvälineen lennonohjausjärjestelmien lentoradan korjauskomentojen laskenta- ja välitysprosessiin. `Ohjelma` (Programme) (2) tarkoittaa käskyjonoa, joka voidaan suorittaa tietokoneella tai muuntaa sen suoritettavaksi. `Ohjelmallisesti ohjattu` (Stored program controlled) (2, 3, 5) tarkoittaa ohjausta, joka käyttää elektroniseen muistiin tallennettuja käskyjä, jotka suoritin voi toteuttaa ohjaamaan määriteltyjä toimintoja. Huom.: Laite voi olla `ohjelmallisesti ohjattu`, riippumatta siitä onko elektroninen muisti sisäinen vai ulkoinen. `Ohjelmisto` (Software) (Yloh, Kaikki) Yhden tai useamman ohjelman tai "mikro-ohjelman" muodostama kokonaisuus missä tahansa käsitettävässä muodossa. Huom.: "Mikro-ohjelma" tarkoittaa peruskäskyjen sarjaa, jota säilytetään erityisessä muistissa, ja jonka suoritus käynnistyy, kun sen viitekäsky tulee käskyrekisteriin. `Ohjukset` (Missiles) (1, 3, 5, 6, 7, 9) tarkoittaa täydellisiä rakettijärjestelmiä ja miehittämättömiä lentolaitejärjestelmiä, jotka pystyvät kuljettamaan vähintään 500 kg hyötykuorman vähintään 300 km:n etäisyydelle. `Olennaisin osa` (Principal element) (4) on ryhmää 4 koskien sellainen osa, jonka vaihtoarvo on enemmän kuin 35 % sen järjestelmän kokonaishinnasta, jonka osa se on. Osan arvo on se arvo, jonka järjestelmän valmistaja tai järjestelmän kokoonpanija siitä maksaa. Kokonaisarvo on normaali kansainvälinen myyntihinta vieraille osapuolille valmistuspaikassa tai kuljetuspisteessä. `Ominaiskimmokerroin` (Specific modulus) (0, 1) on Youngin kerroin pascaleina ja on yhtä kuin N/m² jaettuna ominaispainolla N/m³, mitattuna (296 ± 2) K (23 ± 2 °C) asteen lämpötilassa sekä (50 ± 5) %:n suhteellisessa kosteudessa. `Ominaismurtovetolujuus` (Specific tensile strength) (0, 1) on lopullinen murtovoima pascaleina, joka on yhtä kuin N/m² jaettuna ominaispainolla N/m³, mitattuna (296 ± 2) K (23 ± 2 °C) asteen lämpötilassa sekä (50 ± 5) %:n suhteellisessa kosteudessa. `Optinen integroitu piiri` (Optical integrated circuit) (3) tarkoittaa `monoliittista integroitua piiriä` tai 'hybridipiiriä, joka sisältää yhden tai useampia osia, jotka on suunniteltu toimimaan valoanturina tai valolähteenä tai suorittamaan optista tai sähköoptista toimintoa (toimintoja). `Optinen kytkentä` (Optical switching) (5) tarkoittaa signaalien reititystä tai kytkentää optisessa muodossa muuntamatta niitä sähköisiksi signaaleiksi. `Optinen tietokone` (Optical computer) (4) tarkoittaa tietokonetta, joka on suunniteltu tai muunnettu käyttämään valoa tiedon esittämiseen ja jonka laskenta- tai loogiset tiedonkäsittelyelementit perustuvat suoraan toisiinsa kytkettyihin optisiin komponentteihin. `Optinen vahvistus` (Optical amplification) (5) tarkoittaa optisen tietoliikenteen vahvistustekniikkaa, jossa erillisen optisen lähteen tuottamia signaaleja vahvistetaan muuntamatta niitä sähköisiksi signaaleiksi, ts. käyttäen optisia puolijohdevahvistimia tai valokuituluminesenssivahvistimia. `Optisten kuitujen preformit` (Optical fibre preforms) (5, 6) tarkoittaa lasista, muovista tai muista materiaaleista valmistettuja tankoja, harkkoja tai sauvoja, jotka on erityisesti käsitelty käytettäviksi optisten kuitujen valmistuksessa. Preformien ominaisuudet määräävät vedettävien kuitujen perusparametrit. `Osallistujavaltio` (Participating state) (7, 9) tarkoittaa Wassenaarin järjestelyn jäsenmaata. `Paikallisverkko` (Local area network) (4) on tiedonvälitysjärjestelmä, joka: a. Sallii määrittelemättömän määrän yksittäisiä "tietolaitteita" kommunikoida suoraan toistensa kanssa; ja b. Rajoittuu maantieteellisesti kohtuullisen kokoiselle alueelle (kuten toimistorakennus, tehdas, korkeakoulu, varasto). Huom.: "Tietolaite": laite, joka pystyy lähettämään tai vastaanottamaan digitaalista informaatiota sisältäviä sekvenssejä. `Painelähettimet` (Pressure transducers) (2) ovat laitteita, jotka muuntavat paineen mittaustulokset sähköisiksi signaaleiksi. `Perhe` (Family) (3) tarkoittaa mikroprosessorien tai mikrotietokoneiden piirejä, joilla on: a. Sama arkkitehtuuri; b. Sama peruskäskyvalikoima; ja c. Sama perusteknologia (esim. vain NMOS- tai vain CMOS-teknologia). `Perusportin etenemisviive` (Basic gate propagation delay time) (3) tarkoittaa etenemisviiveen arvoa, joka vastaa `monoliittisten integroitujen piirien` `perheessä` käytetyn perusportin viivettä. Tämä voidaan määritellä tietylle `perheelle` joko etenemisviiveenä tyypillistä porttia kohti tai tyypillisenä etenemisviiveenä porttia kohti. Huom.: Perusportin etenemisviivettä ei pidä sekoittaa kompleksisen `monoliittisen intergroidun piirin` kokonaisviiveeseen sisäänmenon ja ulostulon välillä. `Poikkeama` (Run out, out-of-true-running) (2) tarkoittaa pääkaran säteittäistä poikkeamaa yhden kierroksen aikana mitattuna karan akselia vasten suorassa kulmassa olevalla tasolla pisteessä, joka on pyörivän testattavan kappaleen sisä- tai ulkopinnalla (viite ISO 230/1-1986, 5.61 kohta). `Primäärinen lennon ohjaus` (Primary flight control) (7) tarkoittaa `ilma-aluksen` stabiilisuuden ja liikkeiden ohjausta, joka käyttää voima-/momenttilähteitä, so. aerodynaamisia ohjauspintoja tai propulsiokäyttöistä vektorivastavoimaa. `Pulssin kesto` (Pulse duration) (6) on `laserin` pulssin aika, FWHI-tasoilla (Full Width Half Intensity) mitattuna. `Pulssin kompressointi` (Pulse compression) (6) tarkoittaa pitkäaikaisten tutkasignaalien koodausta ja käsittelyä lyhytaikaisina, korkean pulssienergian suomat edut säilyttäen. `Pyörivä atomisointi` (Rotary atomisation) (1) tarkoittaa prosessia, jossa keskipakovoimalla sulan metallin virrasta tai lähteestä aikaansaadaan läpimitaltaan korkeintaan 500 mikrometrin pisaroita. `Päätelaitteiden liitäntälaitteet` (Terminal interface equipment) (4) tarkoittaa laitteita, joissa informaatio tulee sisään tai poistuu tietoliikennejärjestelmästä, esim. puhelin, tietolaite, tietokone, telekopiolaite. `Päätetyövälineet` (End-effectors) (2) sisältävät tarraimet, "aktiiviset työkaluyksiköt" ja kaikki muut työkalut, jotka kiinnitetään `robotin` tai manipulaattorin käsivarren kiinnityslaippaan. Huom.: "Aktiivinen työkaluyksikkö": laite, joka kohdistaa työkappaleeseen liikevoimaa tai prosessienergiaa tai anturoi sitä. `Q-kytkin-laser` (Q-switched laser) (6) tarkoittaa `laseria`, jossa energia varastoidaan populaatio inversiossa tai optisessa resonaattorissa ja sitten emittoidaan pulssina. `Reitit` (System tracks) (6) tarkoittaa käsiteltyjä, korreloituja (kohteen tutkatiedot yhdistelty lentosuunnitelman mukaiseen sijaintiin) ja ajantasalle saatettuja lentokoneen sijanintiraportteja, joka on lennonjohtokeskuksen valvojien käytettävissä. `Resoluutio` (Resolution) (2) tarkoittaa mittalaitteen pienintä inkrementtiä; digitaalisissa mittalaitteissa vähiten merkitsevää bittiä (viite ANSI B-89.1.12). `Robotti` (Robot) (2, 8) tarkoittaa manipulointimekanismia, joka voi olla jatkuvaa rataa tai pisteestä-pisteeseen kulkevaa tyyppiä, voi käyttää antureita ja jolla on kaikki seuraavat ominaisuudet: a. On monitoiminen; b. Pystyy muuttuvin liikkein asemoimaan tai suuntaamaan materiaaleja, osia, työkaluja tai erikoislaitteita kolmessa ulottuvuudessa; c. Sisältää kolme tai useampia suljetun tai avoimen piirin servolaitteita, jotka voivat sisältää askelmoottoreita; ja d. On `käyttäjän ohjelmoitavissa` opetusajo/toistomenetelmällä tai tietokoneella, joka voi olla ohjelmoitava logiikkaohjain, ts. ilman mekaanista väliintuloa. Huom.: Ylläoleva määritelmä ei sisällä seuraavia laitteita: 1. Manipulaatiomekanismit, jotka ovat ohjattavissa vain manuaalisesti tai kaukokäyttölaitteella; 2. Kiinteän sekvenssin manipulaatiomekanismit, jotka ovat automaattisesti liikkuvia laitteita ja toimivat mekaanisesti kiinteästi ohjelmoiduilla liikkeillä. Ohjelma on mekaanisesti rajoitettu kiinteillä pysäyttimillä, kuten tapeilla tai toimikäyrillä. Liikkeiden sarja ja liikeradat tai liikekulmat eivät ole muuttuvia tai muutettavissa mekaanisin, elektronisin tai sähköisin keinoin; 3. Mekaanisesti ohjatut muuttuvan sekvenssin manipulaatiomekanismit, jotka ovat automaattisesti liikkuvia laitteita ja noudattavat kiinteitä mekaanisesti ohjelmoituja ratoja. Ohjelma on mekaanisesti rajoitettu kiinteillä, mutta aseteltavilla pysäyttimillä, kuten tapeilla tai toimikäyrillä. Liikkeiden sarja ja liikeratojen tai liikekulmien valinta on muuteltavissa kiinteän ohjelmamallin rajoissa. Yhden tai useamman akselin ohjelman muutokset (esim. tapeilla tai toimikäyrillä) ovat suoritettavissa vain mekaanisilla operaatioilla; 4. Muut kuin servo-ohjatut muuttuvan sekvenssin manipulaatiomekanismit, jotka ovat automaattisesti liikkuvia laitteita ja toimivat mekaanisesti kiinteiden ohjelmaliikkeiden mukaisesti. Ohjelma on muunneltavissa, mutta liikejakso etenee vain mekaanisesti kiinnitettyjen sähköisten binaarilaitteiden tai aseteltavien pysäyttimien antamien binaarisignaalien mukaan; 5. Pinoamislaitteet, joita kutsutaan karteesi-manipulaatiojärjestelmiksi ja jotka on valmistettu korkeavaraston kiinteiksi osiksi ja joiden avulla lokeroiden sisältöä käsitellään (lisätään tai poistetaan). `Rohdin` (Tow) (1) on tavallisesti suunnilleen samansuuntaisten `monofilamenttien` kimppu. `Rokote` (Vaccine) (1) on lääketieteellinen tuote, jonka on tarkoitus herättää suojaavan immunologisen reaktion muodostuminen ihmisissä tai eläimissä sairauden ehkäisemiseksi. `Ryömintänopeus` (gyroskooppi) (Drift rate) (7) tarkoittaa ulostulon ajasta riippuvaa poikkeamaa toivotusta arvosta. Se koostuu satunnaisista ja systemaattisista osista ja ilmaistaan vastaavana sisääntulon kulmapoikkeamana aikayksikköä kohti suhteessa inertia-avaruuteen. `Salaus` (Cryptography) (5) ilmentää periaatteita, välineitä ja menetelmiä, joilla tietoa muunnetaan sen tietosisällön piilottamiseksi, huomaamatta tapahtuvien muutosten estämiseksi tai luvattoman käytön estämiseksi. Salaus rajoittuu tiedon muuntamiseen yhtä tai useampaa "salaista parametria" (esim. salausmuuttujia) tai siihen liittyvää avainta käyttäen. Huom.: "Salainen parametri": vakio tai avain, jota ei anneta muiden tiedoksi tai pidetään vain tietyn ryhmän tietona. `SDH` vastaa `synkronista digitaalista hierarkiaa`. `Sekoitettu` (Commingled) (1) tarkoittaa termoplastisten kuitujen ja lujitekuitujen filamenttien sekoittamista kokonaan kuitumuodossa olevan lujitekuitu/`matriisi`-sekoituksen tuottamiseksi. `SHPL` vastaa `suurteholaseria`. `Signaalianalysaattorit` (Signal analysers) (3) tarkoittaa laitteita, jotka kykenevät mittaamaan ja näyttämään monitaajuisten signaalien yksitaajuisten komponenttien perusominaisuuksia. `Signaalin käsittely` (Signal processing) (3, 4, 5, 6) tarkoittaa ulkoisesta lähteestä tulevien signaalien käsittelyä algoritmeilla kuten kompressio, suodatus, erottelu, valinta, korrelaatio, konvoluutio tai tasomuunnokset (esim. nopea Fourier- tai Walsh-muunnos). `Siirtolaser` (Transfer laser) (6) tarkoittaa `laseria`, jossa laseroivat aineslajit viritetään siirtämällä energiaa ei-laseroivan atomin tai molekyylin ja laseroivan atomin tai molekyylin aineslajien yhteentörmäyksellä. `Siirtotieliityntäyksikkö` (Media access unit) (4, 5) tarkoittaa laitetta, joka sisältää yhden tai useampia tietoliikenneliitäntöjä (`verkkoliityntäohjain`, `tietolikennekanavan ohjain`, modeemi tai tietokoneen väylä), jolla päätelaite voidaan kytkeä verkkoon. `Sisäpinnanvuoraus` (Interior lining) (9) tarkoittaa kiinteän polttoaineen ja rungon tai eristävän vuorauksen välisenä sidoksena käytettävää vuorausta. Tavallisesti se on tulenkestävien tai eristävien materiaalien nestemäiseen polymeeriin, kuten hiilitäytteinen HTPB tai muu polymeeri, perustuva dispersio, johon on lisätty vulkanoivia aineita ja joka suihkutetaan tai levitetään rungon sisäpinnalle. `Siviililentokone` (Civil aircraft) (1, 7, 9) tarkoittaa `ilma-aluksia`, jotka siviili-ilmailuviranomaisten julkaisemien lentokelpoisuuden vahvistavien listojen mukaan on tarkoitettu lentämään kaupallisilla sisäisillä sekä ulkomaan siviililentoreiteillä tai niitä saadaan käyttää lainmukaiseen siviili-, yksityis- tai kaupalliseen käyttöön. Huom.: Katso myös `ilma-alus`. `SONET` vastaa `synkronista digitaalista hierarkiaa`. `Sotilaskäyttöön sovitettu` (Adapted for use in war) (1) tarkoittaa mitä tahansa muuntelua tai valintaa (kuten puhtauden, varastointi-iän, myrkyllisyyden, levittämisominaisuuksien tai UV-säteilyn kestävyyden muuttamista), jolla on tarkoitus lisätä tehokkuutta aiheuttaa tappioita ihmisille tai eläimille, turmella laitteita tai vahingoittaa satoa tai ympäristöä. `Spektrinen tehokkuus` (Spectral efficiency) (5) on parametroitu tehokkuutta kuvaava hyvyysluku siirtojärjestelmälle, joka käyttää jotain kompleksista modulaatiomenetelmää kuten kvadratuuriamplitudimodulaatiota (QAM), trelliskoodausta, QPSK:ta (Q-vaiheensiirtoavainnus) jne. Se määritellään seuraavasti: `Spektrinen tehokkuus` = >NUM>`Digitaalinen siirtonopeus` (bittiä/sekunnissa) >DEN>6 dB:n spektrin kaistanleveys (Hz) `Stabiilisuus` (Stability) (7) tarkoittaa tietyn parametrin variaation (1 sigman) standardipoikkeamaa kalibroidusta arvosta vakiolämpötilaolosuhteissa mitattuna. Se voidaan esittää ajan funktiona. `Substraatti` (Substrate) (3) tarkoittaa pohjamateriaalin ohutta levyä, jossa on tai ei ole kytkentäkuviota ja jonka päälle tai sisään voidaan sijoittaa "erilliskomponentteja" tai integroituja piirejä tai molempia. Huom.: 1. "Piirielementti" (Circuit element): Yksittäinen aktiivinen tai passiivinen elektronisen piirin toiminnallinen osa kuten diodi, transistori, vastus, kondensaattori jne. 2. "Erilliskomponentti" (Discrete component): Erikseen koteloitu "piirielementti", jolla on omat ulkoiset kytkentäpisteensä. `Substraattiaihio` (Substrate blanks) (6) tarkoittaa monoliittisia yhdisteitä, joiden mitat sopivat optisten elementtien (kuten optiset peilit tai ikkunat) tuontantoon. `Sulaerotus` (Melt extraction) (1) tarkoittaa prosessia, jossa "nopeasti kiinteytetään" ja erotetaan nauhamaisia metalliseostuotteita upottamalla pyörivän jäähdytetyn kappaleen lyhyt segmentti sulaan metalliseoskylpyyn. Huom.: "Nopea kiinteytys": sulan materiaalin kiinteytys 1 000 K/s ylittävillä jäähdytysnopeuksilla. `Sulakehräys` (Melt spinning) (1) tarkoittaa prosessia, jossa "nopeasti kiinteytetään" sulaa metallivirtaa antamalla sen törmätä pyörivään jäähdytettyyn kappaleeseen, niin että muodostuu hiutalemainen, nauhamainen tai sauvamainen tuote. Huom.: "Nopea kiinteytys": sulan materiaalin kiinteytys 1 000 K/s ylittävillä jäähdytysnopeuksilla. `Suoravaikutteinen hydraulipuristus` (Direct-acting hydraulic pressing) (2) tarkoittaa muovausprosessia, jossa käytetään nesteellä täytettyä joustavaa paljetta suorassa kontaktissa työstettävään kappaleeseen. `Superplastinen muovaus` (Superplastic forming) (1, 2) tarkoittaa muovausprosessia, jossa metalleille, joilla normaalisti huoneen lämpötilassa on alhainen venymä (vähemmän kuin 20 %) tavanomaisessa murtovetolujuuskokeessa, saavutetaan lämpöä käyttämällä prosessin aikana vähintään kaksinkertainen venymä. `Superseokset` (Superalloys) (2, 9) tarkoittaa nikkeli-, koboltti- tai rautapohjaisia seoksia, joiden lujuus yli 922 K (649 °C) asteen lämpötiloissa ja ankarissa ympäristö- ja toimintaolosuhteissa on parempi kuin minkään muun AISI 300 -sarjan metalliseoksen. `Suprajohtava` (Superconductive) (1, 3, 6, 8) tarkoittaa materiaaleja, esim. metallit, metalliseokset tai yhdisteet, jotka voivat menettää kokonaan sähköisen vastusarvonsa, ts. jotka voivat saavuttaa äärettömän suuren sähköisen johtavuuden ja kuljettaa hyvin suuria sähkövirtoja ilman Joule-lämpenemistä. Huom.: Materiaalin `suprajohtavalle` tilalle on yksilöllisesti tunnusomaista `kriittinen lämpötila`, kriittinen magneettinen kenttä, joka on lämpötilan funktio, sekä kriittinen virrantiheys, joka on sekä magneettisen kentän että lämpötilan funktio. `Suurteholaser` (Super High Power Laser) (6) tarkoittaa `laseria`, joka pystyy lähettämään ulostuloenergiaa, joka (kokonaisuutena tai minä tahansa annoksena) ylittää 1 kJ 50 millisekunnissa tai jonka keskimääräinen tai CW-teho ylittää 20 kW. `Synkroninen digitaalinen hierarkia` (`SDH`) (Synchronous Digital Hierarchy) (5) tarkoittaa digitaalista hierarkiaa, joka mahdollistaa tavan ohjata ja kanavoida erimuotoisia digitaalisia liikennemuotoja erilaisilla siirtoteillä synkronista siirtomuotoa käyttäen. Siirtomuoto perustuu Synkroniseen Siirtomoduliin (STM = Synchronous Transport Module), joka on määritelty CCITT G.703, G.707, G.708, G.709 ja muissa, toistaiseksi julkaisemattomissa suosituksissa. Ensimmäisen `SDH`-tason nopeus on 155,52 Mbit/s. `Synkroninen optinen verkko` (`SONET`) (Synchronous Optical Network) (5) tarkoittaa verkkoa, joka mahdollistaa tavan ohjata ja kanavoida, sekä pääsyn erimuotoisille digitaalisille liikennemuodoille synkronista siirtomuotoa kuituoptiikassa käyttäen. Siirtomuoto on amerikkalainen versio `SDH`:sta ja myös se käyttää STM-modulia. Se käyttää kuitenkin STS-signaalia (Synchronous Tranport Signal) perussiirtomodulina, jonka ensimmäisen tason nopeus on 51,81 Mbit/s. `SONET`-standardeja ollaan integroimassa `SDH`-standardeihin. `Systolinen matriisitietokone` (Systolic array computer) (4) tarkoittaa tietokonetta, jossa käyttäjä voi ohjata tiedon virtausta ja muuttamista dynaamisesti loogisten porttien tasolla. `Taajuuden vaihtoaika` (Frequency switching time) (3, 5) tarkoittaa maksimiaikaa (so. viivettä), jonka signaali tarvitsee, kun sen valittua lähtötaajuutta vaihdetaan toiselle valitulle lähtötaajuudelle, saavuttaakseen: a. Taajuuden, joka on 100 Hz:n sisällä lopullisesta halutusta taajuudesta; tai b. Ulostulon tason, joka on 1 dB:n sisällä lopullisesta ulostulon tasosta. `Taajuushyppely` (Frequency agility, frequency hopping) (5) tarkoittaa `hajaspektri`ominaisuuden muotoa, jossa yksittäisen tiedonsiirtokanavan lähetystaajuutta vaihdellaan epäjatkuvasti, askelittain. `Taajuussyntesoija` (Frequency synthesiser) (3) tarkoittaa käytetystä tekniikasta riippumatta mitä tahansa taajuuslähdettä tai signaaligeneraattoria, joka tuottaa yhden tai useamman ulostulon kautta useita samanaikaisia tai vuorottelevia lähtötaajuuksia, joita ohjaavat tai jotka on johdettu tai määräytyvät pienemmästä joukosta normi- (tai perus-) taajuuksia. `Tarkkuus` (Accuracy) (2, 6) tarkoittaa (tavallisesti epätarkkuutena mitattua) näyttöarvon positiivista tai negatiivista maksimipoikkeamaa standardi- tai tosiarvosta. `Tarvittava` (Required) (Ylth, 1-9) viittaa, `teknologiaa` tai `ohjelmistoja` koskien, vain siihen osaan `teknologiaa` tai `ohjelmistoja`, jotka nimenomaisesti aikaansaavat valvottuja ominaisuuksia tai toimintoja, tai lisäävät niitä. `Tarvittava` `teknologia` tai `ohjelmisto` voivat olla yhteisiä eri tuotteille. `Efektiivinen gramma`, `Erityisen halkeamiskelpoisen materiaalin` tai `muun halkeamiskelpoisen materiaalin` (Effective gramme of special fissile material or other fissile material) (0, 1) tarkoittaa: a. Plutoniumin isotoopeilla ja uraani-233:lla, isotoopin painoa grammoina; b. Uraanilla, joka on rikastettu yhteen prosenttiin tai enemmän isotoopilla U-235, alkuaineen painoa grammoina kerrottuna sen desimaalisina paino-osina ilmaistun rikastusmäärän neliöllä; c. Uraanilla, joka on rikastettu alle yhteen prosenttiin isotoopilla U-235, alkuaineen painoa grammoina kerrottuna luvulla 0,0001; d. Amerikium-242m:llä, curium-245:llä ja -247:llä, kalifornium-249:llä ja -251:llä, isotoopin painoa grammoina kerrottuna luvulla 10. `Tehonhallinta` (Power management) (7) tarkoittaa korkeusmittarin lähettämän signaalin tehon muuttamista siten, että `ilma-aluksen` korkeudella vastaanotettu teho on aina pienin mahdollinen korkeuden määrittämiseen. `Teippi` (Tape) (1) on punotuista tai yhdensuuntaisista `monofilamenteista`, "säikeistä", `esilangoista`, `touveista` tai `langoista` jne. muodostuva tavallisesti hartsilla esikyllästetty materiaali. Huom.: "Säie" on suunnilleen samansuuntaisista (tyypillisesti useammasta kuin 200) `monofilamenteista` muodostuva kimppu. `Teknologia` (Technology) (Ylth, Ydth, Kaikki) tarkoittaa erityistä kirjallista tai muussa muodossa olevaa teknistä tietoa, jota tarvitaan tuotteen `kehittämistä`, `tuotantoa` tai `käyttöä` varten. Tämä tieto on "teknisen tiedon" tai "teknisen avun" muodossa. Huom.: 1. "Tekninen apu" voi olla muodoltaan ohjeita, taitoja, opetusta, työnsuoritustietoutta tai konsultointipalveluja ja saattaa sisältää "teknisen tiedon" siirtoa. 2. "Tekninen tieto" voi olla muodoltaan piirustuksia, suunnitelmia, kaavioita, malleja, kaavoja, taulukoita, suunnittelukonstruktioita tai määritelmiä, kirjallisia tai muulle medialle tai laitteille, kuten levylle, nauhalle tai lukumuistiin, talletettuja käsikirjoja ja ohjeita. `Tiedonsiirtonopeus` (Data signalling rate) (5) tarkoittaa nopeutta niin kuin ITU Suositus 53-36 sen määrittelee, ottaen huomioon, että ei-binaarisessa modulaatiossa baudimäärä ja bittiä sekunnissa eivät ole samoja. Koodausta, tarkistusta tai synkronointia varten käytetyt bitit tulee huomioida. Huom.: 1. `Tiedonsiirtonopeutta` määritettäessä huolto- ja ylläpitokanavia ei huomioida. 2. Se on maksiminopeus yhteen suuntaan, ts. maksimaalinen lähetys- tai vastaanottonopeus. `Tiedon suojaus` (Information security) (4, 5) tarkoittaa kaikkia menetelmiä ja toimintoja, jotka takaavat tiedon tai tiedonvälityksen saatavuuden, luottamuksellisuuden tai eheyden, poislukien menetelmät tai toiminnot, joilla suojaudutaan virhetoiminnoilta. Siihen kuuluu `salaus`, "salauksen analyysi", suojautuminen paljastavia vuotoja vastaan ja tietokoneturvallisuus. Huom.: "Salauksen analyysi": salausjärjestelmän tai sen syötteiden tai tulosteiden analysointi, jonka tarkoituksena on selvittää luottamuksellisia muuttujia tai sensitiivistä tietoa, selväkielinen teksti mukaan lukien. `Tieteellinen perustutkimus` (Basic scientific research) (Ylth, Ydth) tarkoittaa kokeellista tai teoreettista työtä, jota tehdään pääasiassa uuden tiedon saamiseksi ilmiöiden tai havaittavien faktojen perusperiaatteista, ja joilla ei ensisijaisesti pyritä mihinkään tiettyyn käytännön päämäärään tai tavoitteeseen. `Tietoliikennekanavan ohjain` (Communications channel controller) (5) tarkoittaa fyysistä liitäntää, joka ohjaa synkronisen tai asynkronisen digitaalisen tiedon kulkua. Se on kokoonpano, joka voidaan asentaa tietokone- tai tietoliikennelaitteisiin tietoliikenneyhteyden luomiseksi. `Toksiinialayksiköllä` (Sub-unit toxin) (1) tarkoitetaan kokonaisen `toksiinin` rakenteellisesti ja toiminnallisesti erillistä osaa. `Toksiinit` (Toxins) (1, 2) tarkoittaa valmistustavasta riippumatta tarkoituksellisesti eristettyjen preparaattien tai seosten muodossa olevia myrkyllisiä aineita, lukuun ottamatta toksiineja, joita on saasteina muissa materiaaleissa, kuten patologisissa näytteissä, viljassa, ruokatavaroissa tai `mikro-organismien` kylvöksissä. `Tosiaikainen kaistanleveys` (Real-time bandwidth) (3) on `dynaamisten signaalianalysaattorien` laajin taajuuksien alue, jonka analysaattori voi tulostaa näytölle tai muistiin aiheuttamatta katkoja sisääntulevan tiedon analysoinnissa. Analysaattoreissa, joissa on enemmän kuin yksi kanava, laskelmaa varten tulee käyttää sitä kanavien konfiguraatiota, joka antaa laajimman `tosiaikaisen kaistanleveyden`. `Tosiaikainen käsittely` (Real time processing) (2, 4, 6, 7) tarkoittaa tietokonejärjestelmän tiedonkäsittelykykyä, joka käytettävissä olevin resurssein ja järjestelmän kuormituksesta riippumatta turvaa tarvittavan palvelutason taatun vasteajan sisällä, kun ulkoinen tapahtuma käynnistää palvelun. `Tuotanto` (Production) (Ylth, Ydth, Kaikki) tarkoittaa kaikkia tuotantovaiheita, kuten rakentaminen, tuotanto, suunnittelu, valmistus, integrointi, kokoonpano, asennus, tarkastus, testaus, laadunvalvonta. `Tuotantolaitteet` (Production equipment) (9) tarkoittaa `kehitystä` tai yhtä tai useampaa `tuotannon` vaihetta varten erikoisesti suunniteltuja tai muunnettuja työkaluja, mallineita, asettimia, tuurnia, muotteja, suulakkeita, kiinnittimiä, suuntausmekanismeja, testilaitteita sekä muita koneita ja niiden osia. `Tuotantoympäristö` (Production facilities) (9) tarkoittaa laitteita ja niitä varten erityisesti suunniteltuja ohjelmistoja, jotka on yhdistetty kokonaisuudeksi `kehitystä` tai yhtä tai useampaa `tuotannon` vaihetta varten. `Tutkan hajaspektri` (Radar spread spectrum) (6) tarkoittaa kaikkia modulointitekniikoita, jotka hajauttavat suhteellisen kapean taajuuskaistan signaalien energian laajemman taajuuskaistan yli käyttäen satunnaista tai puolisatunnaista koodausta. `Tutkan taajuushyppely` (Radar frequency agility) (6) tarkoittaa kaikkia tekniikoita, jotka vaihtavat puolisatunnaisessa järjestyksessä pulssitutkan lähettimen kantoaaltotaajuutta pulssien välillä tai pulssiryhmien välillä enemmän kuin mitä on pulssin kaistanleveys. `Tyhjöatomisointi` (Vacuum atomization) (1) tarkoittaa prosessia, jossa sulasta metallivirrasta aikaansaadaan tyhjössä nopeasti kehittyvän kaasun avulla läpimitaltaan noin 500 mikrometriä tai sitä pienempiä pisaroita. `Täyden auktoriteetin digitaalinen moottorin ohjaus` (`FADEC`) (Full Authority Digital Engine Control) (7, 9) tarkoittaa kaasuturbiini- tai yhdistelmätahtimoottorien elektronista ohjausjärjestelmää, joka käyttää digitaalista tietokonetta ohjaamaan moottorin työntövoiman tai akselin ulostulotehon säätämiseen tarvittavia muuttujia koko moottorin toiminta-alueella polttoaineen syötön aloittamisesta sen sulkemiseen. `Verkkoliityntäohjain` (Network access controller) (4, 5) tarkoittaa fyysistä liitäntää hajautettuun tietoliikenneverkkoon. Se käyttää yhteistä siirtotietä, joka toimii kauttaaltaan samalla `digitaalisella siirtonopeudella` ja jakaa päätteille siirtovuoroja (esim. vuoromerkkien tai kuulostelun avulla). Muista riippumatta se valitsee tietopaketit tai tietoryhmät (esim. IEEE 802), jotka sille on osoitettu. Se on kokoonpano, joka voi olla liitettynä tietokone- tai tietoliikennelaitteeseen viestintäyhteyden luomiseksi. `Vikasietoisuus` (Fault tolerance) (4) on tietokonejärjestelmän kyky minkä tahansa laitteisto- tai `ohjelmisto`komponenttinsa minkä tahansa häiriön jälkeen jatkaa toimintaansa ilman ihmisen väliintuloa tietyllä suoritustasolla, joka takaa toiminnan jatkumisen, tietojen säilymisen ja toiminnan palautumisen ennalleen tietyn ajan kuluessa. `Viritettävä` (Tunable) (6) tarkoittaa `laserin` kykyä tuottaa jatkuvaa lähtötehoa kaikilla aallonpituuksilla usean `laser`transition alueella. Viiva `laser` tuottaa diskreettejä aallonpituuksia yhdellä `laser`transitiolla eikä sitä katsota `viritettäväksi`. `Ydinreaktori` (Nuclear reactor) (0) tarkoittaa laitteita, jotka ovat reaktoriastian sisällä tai jotka on liitetty suoraan siihen, laitteita, jotka kontrolloivat sydämen tehotasoa sekä komponentteja, jotka normaalisti sisältävät reaktorin sydämen primäärijäähdytettä tai joutuvat suoraan kosketukseen sen kanssa tai ohjaavat sen kulkua. `Yhdistelmäpyöröpöytä` (Compound rotary table) (2) tarkoittaa pöytää, jolla työkappaletta voidaan pyörittää tai kallistaa kahden ei-yhdensuuntaisen akselin suhteen, ja joita voidaan ohjata samanaikaisesti `ääriviivaohjausta` varten. `Yhdistetty teoreettinen tehokkuus` (`CTP`) (Composite theoretical performance) (3, 4) on laskentatehokkuuden mitta, joka ilmoitetaan miljoonina teoreettisina operaatioina sekunnissa (Mtops) ja joka on saatu `laskentaelementtien` (`CE`) laskentatehokkuuksien yhdistämistä käyttäen. Huom.: Katso ryhmä 4 Tekninen Huomautus. `Yhdyskäytävä` (Gateway) (5) tarkoittaa minkä tahansa laitteiden ja `ohjelmistojen` yhdistelmän toteuttamaa toimintoa, joka muuntaa yhden järjestelmän käyttämän tiedon esittämisen, käsittelyn ja siirron tavat vastaaviksi mutta erilaisiksi tavoiksi, jotka ovat käytössä toisessa järjestelmässä. `Yhteen kytketyt tutka-anturit` (Interconnected radar sensors) (6) tarkoittaa, että kaksi tai useampi tutka-anturi on kytketty yhteen, kun ne vaihtavat keskenään tietoa tosiaikaisesti. `Yhteiskanavamerkinanto` (Common channel signalling) (5) on merkinantomenetelmä, jossa puhelinkeskusten välillä yhdellä kanavalla välitetään tunnuksella varustettujen viestien avulla merkinantotietoa, joka koskee useita piirejä tai puheluja, sekä muuta esim. verkonhallintaan liittyvää tietoa. `Yksispektriset kuva-anturit` (Monospectral imaging sensors) (6) ovat kykeneviä hankkimaan kuvatietoa yhdestä erillisestä spektrikaistasta. `Yleinen keskeytysviive` (Global interrupt latency time) (4) tarkoittaa aikaa, joka tietokonejärjestelmältä kuluu siihen, että se havaitsee jonkin tapahtuman aiheuttaman keskeytyksen, käsittelee sen ja siirtyy suorittamaan toista muistissa olevaa tehtävää, joka palvelee keskeytystä. `Ääriviivaohjaus` (Contouring control) (2) tarkoittaa kahden tai useamman liikkeen `numeerista ohjausta` käskyillä, jotka määrittävät seuraavan vaadittavan aseman sekä tarvittavat syöttönopeudet tähän asemaan siirtymiseksi. Syöttönopeuksia vaihdellaan toistensa suhteen halutun ääriviivan aikaansaamiseksi (viite ISO/DIS 2806-1980). NÄISSÄ LISTOISSA KÄYTETYT AKRONYYMIT JA LYHENTEET Akronyymi tai lyhenne, jota käytetään määritellyistä termeistä löytyy "tämän liitteen termien määritelmistä". >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA> 2E101"Teknologia" yleisen teknologiahuomautuksen mukaisesti 2B004, 2B104, 2B109, 2B116 tai 2D101 kohdassa määriteltyjen laitteiden tai "ohjelmistojen" "käyttöä" varten. 2E201"Teknologia" yleisen teknologiahuomautuksen mukaisesti 2A225, 2A226, 2B001, 2B006, 2B007.b, 2B007.c, 2B008, 2B009, 2B201, 2B204, 2B206, 2B207, 2B209, 2B225-2B232, 2D201 tai 2D202 kohdassa määriteltyjen laitteiden tai "ohjelmistojen" "käyttöä" varten. 2E301"Teknologia", jota tarvitaan 2B350-2B352 kohdassa määriteltyjen tuotteiden "käyttöä" varten. >TAULUKON PAIKKA> >TAULUKON PAIKKA> >TAULUKON PAIKKA> "CTP":n laskentatavan kuvaus "CTP" on laskentatehokkuuden mitta ilmaistuna Mtops:eina. Seuraavat kolme vaihetta tarvitaan yhdistettäessä "CE":t "CTP":n laskemiseksi: 1. Laske kunkin laskentayksikön ("CE") efektiivinen laskentanopeus R 2. Käytä sanan pituuden korjausta (L) efektiiviselle laskentanopeudelle (R), jolloin saat teoreettisen tehokkuuden (TP) kullekin laskentayksikölle 3. Mikäli laskentayksiköitä on useampia kuin yksi, yhdistä teoreettiset tehokkuudet "CTP":n saamiseksi Yksityiskohdat näille kolmelle vaiheelle on esitetty seuraavissa kappaleissa. Huom. 1.: Jos usealla "CE":llä on sekä yhteisiä että omia alamuistijärjestelmiä, "CTP":n laskenta suoritetaan hierarkisesti kahdessa vaiheessa; yhdistä ensin "CE"-ryhmät joilla on yhteistä muistia ja laske sitten ryhmien "CTP" käyttäen laskentatapaa usealle "CE":lle, joilla ei ole yhteistä muistia. Huom. 2.: "CE":tä, jonka toiminta rajoittuu syöttöön/tulostukseen ja ympäryslaitteiden toimintoihin (esim. levy-yksikön, kommunikointi- ja näyttöpääteohjaimet) ei yhdistetä "CTP"-laskentaan. Seuraava taulukko näyttää miten kullekin "laskentayksikölle" lasketaan efektiivinen laskentanopeus (R): Vaihe 1: Efektiivinen laskentanopeus R >TAULUKON PAIKKA> Tulokset tulee laskea kaikille operandin pituuksille ottaen huomioon sekä liukuhihna-operaatiot (jos niitä on) että ei-liukuhihnaoperaatiot, käyttäen nopeinta käskyn suoritusaikaa kullekin operandin pituudelle ja perustuen: 1. Liukuhihna- tai rekisteristä-rekisteriin-operaatioon. Epätavallisen lyhyet suoritusajat, etukäteen määrätylle operandille tai operandeille (esim. kertominen 0:lla tai 1:llä) voidaan jättää huomiotta. Ellei rekisteristä-rekisteriin-operaatioita ole, siirry (2) kohtaan. 2. Nopeampaan rekisteristä-muistiin- tai muistista-rekisteriin-operaatioista; jos näitäkään ei ole, siirry (3) kohtaan. 3. Muistista-muistiin-operaatioon. Jokaisessa yllämainitussa tapauksessa tulee käyttää valmistajan ilmoittamaa nopeinta suoritusaikaa. Vaihe 2: TP kullekin käytettävissä olevalle operandin pituudelle WL Muunna efektiivinen nopeus R (tai R') sanan pituuden korjaustermillä L seuraavasti: TP = R × L jossa L = (1/3 + >NUM>WL/ >DEN>96 ) Huom.: Tässä kaavassa sanan pituus WL on operandin pituus bitteinä. (Jos operaatio käyttää erilaisia operandin pituuksia, valitse niistä pisin sanan pituus.) "CTP":n laskennassa mantissa-ALUn ja exponentti-ALUn yhdistelmä liukuvan pilkun prosessorissa tai -yksikössä käsitetään yhdeksi "CE":ksi, jossa sanan pituus (WL) on bittien lukumäärä datan esityksessä (tyypillisesti 32 tai 64). Tätä korjausta ei suoriteta niille erikoislogiikkaprosessoreille, jotka eivät käytä XOR-käskyä ja siinä tapauksessa TP = R. Valitse maksimiarvot saaduista TP:n arvoista: jokaiselle vain XP "laskentayksikölle" (Rxp), jokaiselle vain FP "laskentayksikölle" (Rfp), jokaiselle XP ja FP "laskentayksikölle" (R), jokaiselle yksinkertaiselle logiikkaprosessorille, joka ei käytä aritmeettisia operaatioita ja jokaiselle erikoislogiikkaprosessorille, joka ei käytä mitään mainittuja aritmeettisia tai loogisia operaatioita. Vaihe 3: Keskusyksiköiden "CTP" ja laskentayksiköiden yhdistäminen Keskusyksikölle, jossa on vain yksi "CE": "CTP" = TP ("CE":t, jotka suorittavat sekä kiinteän että liukuvan pilkun operaatioita: TP = max (TPfp, TPxp)) Usean, samanaikaisesti toimivan "CE":n yhdistelmille "CTP" lasketaan seuraavasti: Huom. 1.: Yhdistelmille, jotka eivät salli kaikkien "CE":iden toimia samanaikaisesti, käytetään suurimman "CTP"-arvon tuottavan kombinaation arvoa. Kunkin osallistuvan "CE":n TP lasketaan teoreettisena maksimiarvona, ennen "CTP"-arvon määrittämistä. Huom.: Samanaikaisesti toimivien "CE":iden kombinaatioiden määrittelemiseksi, tuota käskysekvenssi, joka käynnistää operaatioita useassa "CE":ssä hitaimmasta (se, joka tarvitsee eniten syklejä operaation suorittamiseen) ja päätyen nopeimpaan "CE":hen. Jokaisella sekvenssin syklillä se "CE":iden kombinaatio, joka on toiminnassa syklin aikana on mahdollinen kombinaatio. Käskysekvenssin tulee huomioida kaikki laitteisto- ja/tai arkkitehtuuriesteet päällekkäisissä operaatioissa. Huom. 2.: Yksi integroitu piiri tai piirikortti voi sisältää useamman "CE":n. Huom. 3.: Samanaikaisia operaatioita katsotaan olevan, jos valmistaja tietokoneen käsikirjassa ilmoittaa samanaikaisia, rinnakkaisia tai samanaikaisia operaatioita tai suorituksia. Huom. 4.: "CTP"-arvoja ei tule yhdistää "CE"-kombinaatioille, jotka ovat keskenään kytkettyjä paikallisverkkojen, kaukoverkkojen yhteisten syöttö/tulostus liitäntöjen/laitteiden, syöttö/tulostus-liitäntöjen tai minkä tahansa ohjelmalla toteutetun kommunikoinnin kautta. Huom. 5.: "CTP"-arvot tulee yhdistää usealle "CE":lle, jotka on erityisesti suunniteltu parantamaan samanaikaisen toiminnan tai yhteisen muistin käytön, - tai useiden samanaikaisesti toimivien, erityisesti suunniteltua kovoa käyttävien muisti/"CE"-kombinaatioiden tehokkuutta. Tämä yhdistäminen ei koske kokoonpanoja, jotka on kuvattu kohdassa 4A003c. "CTP" = TP1 + C2 × TP2 + . . . + Cn × TPn, jossa TP:t on järjestetty arvon mukaan, TP1:n ollessa suurin, TP2:n toiseksi suurin,. . ., ja TPn pienin. Ci on kerroin, jonka määrittelee "CE":iden kytkennän vahvuutta seuraavasti: Usealle samanaikaisesti ja samaa muistia käyttävälle "CE":lle: C2 = C3 = C4 = . . .Cn = 0,75. Huom. 1: Jos yllä olevalla tavalla laskettu "CTP"-arvo ei ylitä 194 Mtops, seuraavaa kaavaa voidaan käyttää Ci:n laskemiseen: Ci = >NUM>0,75 >DEN>√ m (i = 2, . . ., n) jossa m = yhteistä muistia käyttävien "CE":iden tai "CE"-ryhmien määrä edellyttäen, että: 1. minkään "CE":n tai "CE"-ryhmän TPi ei ylitä 30 Mtops, 2. "CE":t tai "CE"-ryhmät käyttävät muistia (cache-muistia lukuun ottamatta) yhden kanavan kautta, 3. vain yksi "CE" tai "CE"-ryhmä voi käyttää kanavaa kerrallaan. Huom.: Tämä ei koske nimikkeitä, jotka ovat 3 ryhmän mukaan valvonnanalaisia. Huom. 2.: "CE":t käyttävät samaa muistia, jos ne käyttävät yhteistä puolijohdemuistin segmenttiä. Tämä muisti voi sisältää cache-muistin, keskusmuistin tai muun sisäisen muistin. Ulkoiset muistiyksiköt, kuten levymuistit, nauhamuistit tai RAM-levyt eivät sisälly. Usealle "CE":lle tai "CE":iden ryhmälle, jotka eivät käytä samaa muistia, mutta liittyvät toisiinsa yhdellä tai useammalla tietoväylällä: >TAULUKON PAIKKA> Ci:n arvo perustuu "CE":iden lukumäärään, ei solmujen lukumäärään. jossa>TAULUKON PAIKKA> Laskettaessa Ci:tä joukolle "CE":itä, ensimmäisen "CE":n numero määrää oikeat rajat Ci:lle. Esimerkiksi, yhdisteltäessä ryhmiä, jotka kukin koostuvat kolmesta "CE":stä, 22 ryhmä sisältää "CE"64:n, "CE"65:n ja "CE"66:n. Oikea raja Ci:lle tässä ryhmässä on 0,60. Yhdisteleminen ("CE":iden tai "CE"-ryhmien) tulee tapahtua nopeimmasta hitaampaan; eli: TP1 ≥ TP2 ≥ . . . ≥ TPn, ja siinä tapauksessa, että TPi = TPi+1 suurimmasta pienimpään; eli: Ci ≥ Ci+1 Huom.: Kerrointa ki ei käytetä "CE":ille 2-12 jos "CE":n tai "CE"-ryhmän TPi on enemmän kuin 50 Mtops; eli Ci on "CE":ille 2-12 tällöin 0,75. >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA> LIITE II YHTEISÖN YLEINEN VIENTILUPA 1. Jäljempänä olevassa luettelossa A mainittujen kaksikäyttötuotteiden vientiin luettelossa B mainituissa maissa oleviin määräpaikkoihin myönnetään yleislupa. a) Luettelo A Tämän asetuksen liitteen I missä tahansa kohdassa mainitut kaksikäyttötuotteet, lukuun ottamatta seuraavia tuotteita - kaikki 0 ryhmän tuotteet (ydinaineet), - kaikki 5 ryhmän 2 osan (Tiedonsuojaus) tuotteet, - kaikki tuotteet, joiden viitenumeron kolmas numero on 1 (tuotteet, joita valvotaan ohjusten leviämisen estämiseksi), ja - kaikki tämän asetuksen liitteessä IV tarkoitetut tuotteet. b) Luettelo B Amerikan yhdysvallat, Australia, Japani, Kanada, Norja, Puola, Sveitsi, T Osekki, Unkari, Uusi-Seelanti. 2. Tämän luvan käyttöön liittyvä rekisteröinti- ja/tai ilmoitusvaatimus on jäsenvaltion määrittämä edellytys kansallisten yleislupien käytölle. 3. Määräpaikoista laadittua luetteloa B pidetään yllä jatkuvin tarkistuksin. LIITE III LOMAKEMALLI >KAAVION ALKU> >KAAVION LOOPU> LIITE IV OSA A a) luettelo tuotteista, joiden osalta vaaditaan lupa >TAULUKON PAIKKA> OSA B b) luettelo tuotteista, joihin sovelletaan ilmoitusmenettelyä Yleinen huomautus 1) ilmoitusmenettelyä ei sovelleta 5 luokan 2 osassa mainittuihin tuotteisiin (tiedonsuojaus), jos mainitut tuotteet siirretään henkilökohtaista käyttöä varten ja ne ovat käyttäjän hallussa 2) Käännöstä ei ole saatavilla Ydinaineet Ryhmä 0: kaikki liitteessä 1 olevassa 0A001, 0B001, 0B002, 0B003, 0B004, 0B005, 0B006, 0C001, 0C002, 0C003, 0C004 ja 0C005 kohdassa mainitut tuotteet lukuun ottamatta tämän liitteen luettelossa A mainittuja tuotteita >TAULUKON PAIKKA> >TAULUKON PAIKKA> >TAULUKON PAIKKA>